ASUS ZenBook 13 & 14, Ultrabook Serba Lengkap Buat Anda Yang Kerap ‘On The Go’

Mencari komputer riba yang sesuai dengan keperluan serta berada dalam bajet kadang kala mungkin memeningkan kepala buat sesetengah pihak. Kehadiran teknologi dan spesifikasi yang pelbagai terkadang membuatkan anda rambang mata dalam memilih komputer riba yang terbaik untuk didapatkan.

Buat golongan yang sering ke sana sini serta kerap menggunakan komputer riba tanpa mengira tempat, sudah pastinya komputer riba yang nipis antara yang menjadi keutamaan.

Dalam pada itu, di sebalik penawaran rekaan yang nipis, ketahanan bateri yang panjang turut menjadi keperluan apatah lagi apabila berada di kawasan yang bebas dengan tempat pengecasan.

Situasi yang membelenggu para pembeli ini akhirnya berjaya diselesaikan ASUS menerusi siri ASUS ZenBook 13 & 14 terbaru dimana model ini berjaya dinobatkan sebagai komputer riba ternipis di pasaran ketika ini.

Tidak hanya memfokuskan kepada kenipisan semata-mata ASUS ZenBook berjaya membuka mata ramai melalui penawaran bateri sehingga 22 jam pengguna. Menarik bukan?

Sekiranya anda seorang yang on the go dimana penggunaan komputer tidak statik pada sesuatu tempat, pastinya rekaan yang nipis antara yang menjadi keutamaan.

Di sebalik rekabentuk yang nipis, pastinya yang mendambakan rekaan yang moden dan premium yang secara tidak langsung membuatkan penggunanya tampak lebih bergaya dan konfiden saat berjumpa dengan teman atau para client.

Apa yang membuatkan model ini tampil lebih premium adalah penggunaan kemasan logam nipis dan kukuh mengikut piawayaan ketenteraan. Dalam erti kata lain, anda tidak lagi perlu risau dari segi ketahanan komputer riba ini meskipun hadir dengan saiz yang kecil dan nipis. Terdapat dua warna yang ditawarkan ASUS buat ZenBook iaitu Pine Grey dan Lilac Mist.

Menerusi siri ASUS ZenBook ini, ASUS berjaya menawarkan model ini dengan dua saiz skrin berbeza iaitu 13.3-inci dan 14-inci. Menariknya kedua-dua merupakan komputer riba ternipis dunia.

Penawaran skrin yang terang serta memenuhi 88% bahagian hadapan badan membolehkan ASUS ZenBook hadir dengan saiz yang kecil meskipun hadir dengan saiz 14-inci.

Dari segi spesifikasi, model ini dikuasakan oleh processor Intel Core i7-1065G7 dengan RAM 8GB DDR4. Ruang storan bagi siri ini ditawarkan dengan SSD 512GB dimana anda berpeluang menyimpan segala dokumen, gambar dan video dan serta dapat mengaksesnya dengan pantas.

Dalam usaha untuk memudahkan pengguna, ASUS ZenBook turut dilengkapi dengan beberapa port yang terdiri daripada dua USB-C Thunderbolt 3 dan HDMI. Selain itu, port USB-A masih lagi ditawarkan.

Seperkara yang paling menarik perhatian ramai mengenai ASUS ZenBook sudah pastinya penawaran baterinya sehingga 22 jam. Sememangnya idaman ramai untuk memiliki sebuah komputer riba yang nipis, kecil namun masih mampu menawarkan ketahanan bateri yang lama.

Bukan itu sahaja, ASUS ZenBook turut dilengkapi dengan fast-charge dimana pengguna berpeluang mengecas model ini daripada 0-60% dalam tempoh 49 minit sahaja.

Mengulas mengenai produktiviti, kami lihat ASUS ZenBook bijak menggunakan ruang untuk tampil moden menerusi penawaran ASUS NumberPad 2.0. Pastinya lebih mudah bukan apabila touchpad anda berubah menjadi NumberPad apabila anda mengetik nombor.

Ditambah pula dengan keyboard dengan pencahayaan LED, pastinya kerja-kerja yang dilakukan pada waktu gelap berjaya dilengkapkan dengan lebih mudah.

ASUS ZenBook 13.3-inci dan 14-inci masing-masing ditawarkan pada harga RM3,999 dan RM4,699. Sebuah harga yang agak berbaloi buat sebuah ultrabook berdasarkan apa yang ditawarkan pada model ini.

Para pengguna bukan sahaja membayar untuk spesifikasi, malah model ini menawarkan ciri yang diperlukan pengguna yang kerap bergerak seperti skrin yang optimum, ketahanan bateri yang panjang dan juga rekabentuk yang nipis dan ringan.

ASUS ZenBook pada pendapat kami sememangnya sebuah ultrabook dengan pakej lengkap. Dalam pada itu, model ini mungkin bukan pilihan buat semua golongan tambah-tambah lagi mereka yang gilakan spesifikasi yang tinggi untuk menjalankan kerja-kerja berat melibatkan suntingan video dan sebagainya.

Mengulas dari segi harga ASUS ZenBook sememangnya sangat berbaloi untuk didapatkan sekiranya anda mahukan sebuah komputer riba yang nipis serta mampu melancarkan segala tugasan harian anda khususnya buat anda yang on the go.

Buat anda yang menggunakan komputer riba untuk bukan kerja berat seperti melayari laman web, mementingkan rekaan yang tampak premium dan mahukan saiz yang ringan untuk mudah dibawa, ASUS ZenBook sememangnya pilihan terbaik di dalam untuk komputer riba dengan saiz 13-inci dan 14-inci.

Untuk maklumat lanjut mengenai siri ASUS ZenBook 13 & 14, anda boleh klik di sini untuk ZenBook 13 (UX325) dan klik di sini untuk ZenBook 14 (UX425).

Bersempena dengan kempen ASUS Say IT! anda berpeluang menebus gift card Grab Food bernilai RM40 untuk setiap pembelian komputer riba atau dekstop keluaran ASUS dan ROG menerusi Lazada, Shopee serta rangkaian kedai fizikal. Apa yang perlu anda lakukan adalah review produk dibeli. Anda boleh klik di sini untuk mengetahui dengan lebih lanjut.

Kempen ini berlangsung bermula hari ini sehingga 30 September 2020 tertakluk kepada terma dan syarat sementara stok masih ada. Apa tunggu lagi, jom dapatkan produk keluaran ASUS dan ROG segera!

Tonton juga ulasan penuh daripada kami mengenai komputer riba pilihan generasi Z iaitu ASUS Vivobook S15.

Vocket Review: Asus VivoBook S15, Komputer Riba Terbaik Buat Generasi Z Miliki

ASUS ROG Malaysia Berkolaborasi Bersama Stoned & Co. Hasilkan Koleksi ‘Streetwear’


ASUS Zenbook 14X OLED, Laptop Kompak Dan Elegen Khas Buat Golongan Profesional Yang Pentingkan Prestasi

Dalam mendapatkan sebuah komputer riba, pasti seseorang pengguna mahukan sebuah komputer riba yang serba lengkap serta memenuhi ciri yang diperlukan. Buat golongan profesional, sudah pastinya komputer riba yang versatil, mudah untuk dibawa, ringan serta memenuhi segala keperluan antara yang diperlukan dalam memudahkan untuk menyelesaikan sesebuah tugas tanpa mengira tempat.

Walau bagaimanapun, lambakan model dan peranti di pasaran pada ketika ini nyata memberi kesukaran buat para pengguna untuk mendapatkan sebuah model yang lengkap dalam satu.

Mengetahui masalah yang berlaku di kalangan pengguna, ASUS baru-baru ini tampil dengan sebuah model yang versatil dan serba lengkap dalam pelbagai sudut menerusi model ASUS Zenbook 14X OLED.

Malah, tidak keterlaluan untuk kami katakan model ini merupakan antara model komputer riba paling unik dalam pasaran pada ketika ini. Mengapa kami label model ini sebagai model hampir sempurna? Ayuh kita ketahui lebih lanjut mengenai model terbaru ASUS ini.

Antara keunikan utama serta membuatkan ASUS Zenbook 14X OLED menjadi pilihan adalah saiznya yang nipis dan ringan. Model ini sekadar hadir dengan berat serendah 1.5kg dan mempunyai ketebalan sekadar 16.9mm sahaja.

Menariknya menerusi rekaan ASUS Zenbook 14X OLED pada kali ini, model ini berjaya menawarkan sebuah rekaan yang nipis dan juga premium dalam masa yang sama menawarkan keunikan menerusi pengguna kemasan ceramic PEO menerusi model berwarna Sandstone Beige.

Untuk pengetahuan, dalam usaha untuk menghasilkan sebuah komputer riba yang lebih utuh dan lasak untuk kegunaan harian, komputer riba ini telah berjaya mengharungi sebanyak 26 prosedur ujian untuk diiktiraf dengan ketahanan bertaraf ketenteraan. Kemasan ceramic PEO ini juga kalis cap jari dan juga mempunyai kekerasan 8H yang membuatkan material ini lebih lasak dan kuat.

Berbincang mengenai spesifikasi, ASUS Zenbook 14X OLED berjaya menawarkan apa yang dimahukan sejumlah besar pengguna khususnya golongan profesional. Model ini hadir dengan penggunaan beberapa model processor Intel generasi ke-13 di mana model tertinggi dikuasakan oleh processor Intel Core i9-13900H.

Dari segi skrin, pengguna bakal menikamti paparan 2.8K OLED beserta refresh rate sehingga 120Hz menerusi skrin 14.5-inci. Sokongan 100% DCI-P3 color gamut bakal menawarkan antara paparan yang pengguna boleh nikmati pada sebuah komputer riba.

Nak tahu apa yang lebih menarik? Model ini turut ditawarkan bersama kad grafik GeForce RTX 3050 yang sekaligus membantu pengguna untuk mengakses aplikasi-aplikasi yang memerlukan pemprosesan yang tunggu dan juga sokongan game terbaru di pasaran.

Sokongan RAM sehingga 32GB menjamin prestasi yang optimum untuk tugas-tugas berat atau multitasking. Teknologi ASUS IceCool pula memastikan suhu yang rendah untuk penggunaan yang senyap. Penawaran ruang storan sehingga 1TB antara yang tersedia bagi model ASUS Zenbook 14X OLED.

Mengulas mengenai peranti yang kerap digunakan secara on the go, sudah pastinya ketahanan bateri antara yang menjadi isu utama. Selain itu, sokongan pengecasan pantas antara yang didambakan dalam memudahkan pengguna.

Menerusi model ASUS Zenbook 14X OLED, pengguna berpeluang menikmati masa penggunaan yang panjang untuk satu pengecasan penuh menerusi bateri 70Wh.

Lebih memudahkan pengguna, model ini turut menyertakan port pengecasan USB-C yang sekaligus memudahkan komputer riba ini dicas menerusi seleksi palam pengecas 5-20V tanpa sebarang masalah. Kami yakin, pastinya tiada lagi isu melibatkan ketahanan bateri dan pengecasan pantas menerusi model ini.

Mengulas dari segi harga, ASUS Zenbook 14X OLED sedia ditawarkan dengan harga bermula daripada RM4,999 untuk model yang menggunakan processor Intel Core i5-13500H.

Bagi model yang menggunakan cip Intel Core i7-13700H pula ditawarkan pada harga RM5,999. Sebanyak dua warna premium ditawarkan bagi model ini iaitu Inkwell Gray dan Sandstone Beige.

ASUS Zenbook 14X OLED yang dikuasakan oleh cip Intel Core i9-13900H dan kad grafik GeForce RTX 3050 pula ditawarkan pada harga RM6,999.

Sememangnya sebuah komputer riba OLED yang premium, ringan dan nipis yang terbaik khususnya buat golongan profesional yang sering bekerja secara on-the-go. Anda boleh ketahui lebih lanjut mengenai model serba berbaloi ini dengan layari laman rasmi ASUS.


Asus Zenbook Pro 15 Dilancarkan Di Malaysia Dengan Harga Penawaran Sehingga RM10,999

Asus pada hari ini telah melancarkan model komputer riba khusus buat mereka yang mahukan penguasaan spesifikasi yang tinggi. Model yang ditawarkan ini berjaya menjadi model terawal Asus dengan penggunaan Intel Core i9.

Mengulas dari segi spesifikasi, Asus Zenbook Pro 15 hadir dengan penyertaan processor Intel Core i9 8950HK, 16 GB RAM, serta NVIDIA GTX 1050 TI 4 GB. Menariknya, model ini turut menggunakan paparan 4K dalam memberikan kepuasaan buat para pengguna menggunakannya. Ruang storan yang ditawarkan adalah 1 TB PCIE x 4 SSD.

Model Asus Zenbook Pro 15 turut hadir dengan spesifikasi entry level yang hadir dengan processor Intel Core i7, paparan 1080p, RAM 8 GB DDR4 serta kad grafik NVIDIA GTX 1050 4 GB.

Asus Zenbook Pro 15 bakal mula ditawarkan dengan harga RM5,999 manakala model dengan spesifikasi Intel Core i9 hadir bakal mula dijual dengan tanda harga RM10,999. Buat anda yang mahukan penguasan yang tinggi pada komputer riba anda, mungkin mendapatkan Asus Zenbook Pro 15 antara pilihan yang berbaloi.


5 Cara Kreatif Golongan Profesional Boleh Manfaat Untuk Tingkatkan Produktiviti

Sudah menjadi lumrah pada masa kini di mana komputer menjadi keperluan buat orang ramai lebih-lebih lagi pada waktu Perintah Kawalan Pergerakan (PKP) ini. Kebergantungan kepada komputer dalam tempoh yang panjang turut menarik perhatian orang ramai dalam mendapatkan komputer yang pantas, berprestasi tinggi dan serba lengkap.

Buat golongan profesional khususnya mereka yang terlibat dalam industri kreatif digital, pastinya model yang memfokuskan kepada produktiviti antara yang didambakan. Pada kali ini, kami ingin kongsikan lima perkara yang perlu anda ambil perhatian sebelum mendapatkan sebuah komputer riba.

Menyebut tentang komputer, sudah pastinya skrin yang jelas dan terang antara yang menjadi keutamaan. Mana tidaknya, perkara pertama yang menjadi tontonan setiap hari haruslah berada dalam keadaan terbaik dalam menjamin kerja kekal produktif.

Buat golongan profesional khususnya mereka yang mementingkan paparan skrin yang terbaik, paparan yang boleh anda dapatkan kini merupakan paparan yang menyokong resolusi sehingga 4K. Selain itu, skrin yang dengan response time yang rendah memastikan segala imej yang terpapar pada skrin dapat dilihat dengan jelas tanpa masalah kabur.

Buat anda yang kerap menggunakan komputer dalam menyerlahkan kreativiti khususnya melibatkan editing atau animasi, pastinya alatan tambahan antara yang diperlukan dalam membantu melancarkan kerja seharian anda.

Alatan yang kami maksudkan terdiri daripada digital drawing board beserta stylus yang membolehkan anda menyerlahkan kreativiti dengan melakar dan melukis. Hal ini secara tidak langsung dapat mempercepatkan kerja anda berbanding menulis di kertas dan menterjemahnya semula pada bentuk digital.

Dalam mengejar produktiviti kerja seharian, pastinya terdapat situasi di mana anda mendambakan penggunaan skrin tambahan dalam memastikan kerja anda dapat dilengkapkan dengan lebih pantas dan teratur.

Penggunaan monitor jenis yang sama atau yang menawarkan kualiti warna yang setanding antara yang disyorkan dalam membuatkan setup komputer anda tampak lebih kemas dan teratur.

Menyebut tentang produktiviti buat golongan profesional, tidak sah rasanya jika tidak menyentuh tentang spesifikasi komputer. Mengikut spesifikasi semasa, model dengan penggunaan processor Intel Core-i7 beserta kad grafik daripada siri NVIDIA RTX terbaru dengan 8GB GDDR6 antara contoh spesifikasi dengan kelas tertinggi setakat ini.

Penggunaan ruang storan SSD berbanding HDD beserta RAM yang tinggi antara yang disyorkan agar kerja dapat dilengkapkan dengan pantas tanpa sebarang gangguan.

Khusus buat mereka yang kerap travel atau bekerja secara on the go, pastinya komputer riba antara yang diutamakan. Selain itu, saiz dan berat komputer riba juga memain peranan penting dalam memudahkan anda membawa komputer riba bersama-sama anda.

Berdasarkan lima cara kreatif seperti yang disebutkan di atas, pasti ramai yang beranggapan agak mustahil untuk mendapatkan sebuah komputer yang serba lengkap di mana model tersebut ditawarkan dengan paparan beresolusi 4K, menawarkan platform yang boleh dilukis, dwi-skrin, mobiliti dan juga spesikasi yang mantap.

Walau bagaimanapun, ASUS berjaya merealiasikannya menerusi komputer riba terbaru mereka iaitu ASUS ZenBOOK Pro Duo 15 OLED.

Dari segi spesifikasi, model ini dilengkapkan dengan processor Intel Core-i9 generasi kesepuluh, kad grafik NVIDIA GeForce RTX 3070, RAM 32GB beserta ruang storan 1TB SSD. Skrin utama yang ditawarkan pula adalah skrin sesentuh bersaiz 15-inci dengan paparan OLED.

Menariknya, model ini turut menyediakan sesuatu yang tidak ditawarkan pada komputer riba yang lain iaitu ASUS Tilting ScreenPad Plus yang berfungsi sebagai skrin kedua pada komputer riba ini. Para pengguna juga turut berpeluang menyelahkan kreativiti atau menggunakan skrin sesentuh yang tersedia untuk mengakses skrin kedua ini. Menarik bukan?

Mengulas mengenai paparan OLED ASUS, jenama ini dilihat sangat konsisten dalam menawarkan paparan terbaik untuk tontonan para pengguna. Menerusi model ini, pengguna bukan sahaja menerima skrin dengan paparan beresolusi 4K, malah turut mengurangkan penawaran cahaya biru yang mampu memberi tekanan pada mata sehingga 70% berbanding paparan LCD.

Selain itu, teknologi Display HDR yang ditawarkan boleh membuatkan warna hitam yang dipaparkan tampil lebih gelap. Begitu juga buat mereka yang kerap bermain game atau menonton video berdefinisi tinggi di mana model ini turut menawarkan response time serendah 0.2 ms.

Model serba lengkap dan unik daripada para pesaing ini sedia untuk didapatkan dengan harga bermula daripada RM12,999 bagi model dengan penggunaan processor Intel Core-i7 dan RM15,999 bagi model dengan penggunaan processor Intel Core-i9.

Berdasarkan kelengkapkan yang ditawarkan, kami yakin komputer riba ini mungkin pelengkap dan solusi buat golongan profesional khususnya mereka yang terlibat dalam industri kreatif.

Sekiranya anda seorang fotografer, pembuat filem, artis, ilustrator digital, atau pereka grafik yang bercita-cita tinggi, inilah peluang untuk anda bersinar! Tunjukkan kreativiti anda kepada profesional industri dan komuniti seni & kreatif tempatan, dan menangi hadiah menarik bernilai RM35,000 dan ASUS ZenBook Pro Duo 15 OLED (UX582) baru bernilai RM12,999! Untuk menyertai peraduan ini, lawati laman rasmi ASUS.

Untuk maklumat lanjut mengenai ASUS ZenBook Pro Duo 15 OLED (UX582), lawati halaman produk di klik di sini.

Ketahui lebih lanjut komputer riba ASUS TUF 2021 yang menjadi pilihan para pelajar serta para gamer ini.

Nipis Dan Berkuasa Tinggi, Siri ASUS TUF 2021 Pilihan Berbaloi Buat Para Pelajar Dan ‘Gamer’

ASUS VivoBook 15 K513, Komputer Riba Serba Lengkap Buat Para Pelajar Dengan Harga RM3,299


ASUS Zenbook S 13 OLED, Komputer Riba Pilihan Buat Anda Yang Pentingkan Produktiviti

Sejak kebelakangan ini, dapat dilihat lambakan model komputer riba telah dilancarkan daripada pelbagai jenama di mana masing-masing mahu menghasilkan komputer riba yang berspesifikasi tinggi bagi memenuhi citarasa pengguna.

ASUS juga nampaknya tidak ketinggalan dan pada kali ini jenama ini tampil berbeza daripada kebiasaan dengan menawarkan sebuah model yang cukup unik menerusi model ASUS Vivobook S 13 OLED. Ini sebabnya mengapa model ini dilabel unik serta dikhususkan buat mereka yang mementingkan produktiviti.

Mungkin tidak banyak model di pasaran yang mampu menawarkan pakej lengkap bagi sebuah komputer riba untuk sebuah komputer riba bersaiz kecil dan ringan namun ASUS berjaya melakukannya.

Hadir dengan berat serendah 1 kilogram sahaja, ASUS Zenbook S 13 OLED dikhususkan buat mereka yang kerap bekerja tanpa mengira lokasi. Model ini berjaya dilengkapkan dengan saiz yang sangat kompak beserta ketebalan sekitar 14.9mm sahaja. Penggunaan material magnesium aluminium memastikan model ini kekal kukuh serta tampil premium.

Sebuah lagi ciri unik sekaligus membuatkan model ini berjaya dinobatkan sebagai komputer riba 13.3-inci dengan paparan OLED teringan dunia ini adalah penawaran paparan 2.8 OLED NanoEdge Touchscreen.

Dalam erti kata lain, pengguna bukan sahaja berpeluang menikmati paparan yang jelas dan terang menerusi model ASUS Zenbook S 13 OLED, malah bakal trt menggunakan stylus yang ditawarkan bersama untuk penggunaan yang lebih interaktif. Menarik bukan?

Dikhususkan buat mereka yang mementingkan produktiviti, sudah pastinya model ini sedia menawarkan spesifikasi optimum buat penggunanya. Menerusi model ASUS Vivobook S 13 OLED, komputer riba ini dilengkapkan dengan penggunaan processor AMD Ryzen™ 7 6800U.

Selain itu, model ini turut dibantu oleh sokongan RAM sehingga 16GB manakala storan yang ditawarkan pula adalah 1TB SSD. Pastinya dia lagi masalah lagging atau storan penuh sewaktu menggunakan model ini bagi menyelesaikan tugas. Dari segi sistem operasi, model ini hadir dengan Windows 11 Home beserta Microsoft Office Home dan Student 2021.

Melihat kepada peningkatan harga komponen serta model barangan melibatkan PC dan komputer riba, pastinya agak sukar buat para pengguna dalam mendapatkan sebuah komputer riba yang serba lengkap namun masih mengekalkan tanda harga yang berbaloi untuk didapatkan.

Menerusi model ASUS Zenbook 13 S OLED, model ini sedia ditawarkan pada harga bermula daripada RM5,999 bagi varian processor AMD Ryzen™ 7. Sebanyak dua warna ditawarkan bagi model ini iaitu Ponder Blue dan Refined White.

Buat anda yang merupakan seorang pelajar, baru bekerja atau mahu mendapatkan komputer riba yang berbaloi buat kenalan anda, mungkin model ASUS Zenbook 13 S OLED antara yang wajar dijadikan pilihan. Ketahui lebih lanjut mengenai model ini dengan klik di sini.


ASUS Zenbook S13 OLED Dilancarkan Secara Rasmi Dengan Harga Bermula RM4,999

ASUS kini melancarkan model komputer Zenbook S13 OLED terbaru secara rasmi buat pasaran Malaysia. ASUS mengatakan model ini sebagai komputer riba OLED ternipis di dunia.

Difahamkan ia hanya seberat 1 kilogram dan setebal 1cm yang mana sekaligus muncul sebagai komputer ultra ringan dan ultra nipis terbaik yang ada di pasaran hari ini.

Ini boleh dicapai kerana menggunakan tubuh yang diperbuat daripada bahan aluminium seramik plasma yang ringan. Walaupun ringan dan nipis komputer riba ini berjaya melepasi piawaian MIL-STD 810H.

Komputer riba ini bukan sahaja nipas malahan dilengkapi spesifikasi yang padu. S 13 OLED hadir dengan skrin 13.3″ OLED ASUS Lumina dengan resolusi 1800×2880 pixel.

Skrin bernisbah 16:10 ini sememangnya optimum untuk kerja dan turut mencapai keterangan 550 nits yang melepasi piawaian VESA DisplayHDR True Black 500.

Terdapat pilihan cip sehingga Intel Core i7-1355U, memori 16GB LPDDR5 RAM, storan sehingga 1TB PCIe Gen 4 SSD dan bateri 63Wh yang menyokong pengecasan 65W. Hayat bateri sehingga 14 jam boleh dicapai dengan sekali pengecasan.

Selain itu, anda bakal menikmati kualiti audio yang cukup imersif kerana mempunyai sistem audio Harman Kardon yang menyokong Dolby Atmos. Sambungan internet pantas turut boleh dinikmati dengan sokongan WiFi 6E.

Menerusi Zenbook S13 OLED, ASUS meneruskan komitmen mereka untuk menghasilkan produk mesra alam dengan menggunakan bahan kitar semula termasuklah kotak pembungkusan yang disertakan.

ASUS Zenbook S13 OLED dijadualkan akan berada di pasaran pada bulan Mei dengan dua varian spesifikasi seperti di bawah.

Asus Zenbook S 13 OLED Intel Core i5-1335U, 16GB RAM, 512GB SSD – RM4999

Asus Zenbook S 13 OLED Intel Core i7-1355U, 16GB RAM, 1TB SSD – RM5999

Dengan penawaran rekaan yang premium, spesifikasi yang mantap serta harga berpatutan, sudah pasti komputer riba ini menjadi pilihan utama untuk para pengguna di Malaysia.


Asus Zenfone 3 Deluxe Diumumkan Dan Merupakan Yang Pertama Menggunakan Snapdragon 821

Asus nampaknya tidak menunggu lama untuk mengumumkan telefon pintar flagship terbaru mereka iaitu Asus Zenfone 3 Deluxe. Apa yang menariknya pada telefon terbaru daripada Asus ini adalah penggunaan cip pemprosesan Snapdragon 821 menjadikan Zenfone 3 Deluxe model pertama pertama yang menggunakan cip pemprosesan terbaru ini.

Qualcomm yang baru sahaja mengumumkan model cip pemprosesan terbaru mereka ini tidak kurang 24 jam dan nampaknya Asus bijak untuk mengambil peluang. Apa yang membezakan Snapdragon 820 dan Snapdragon 821 adalah perbezaan dari segi kepantasan dimana Snapdragon mampu memproses data 10% lebih laju berbanding Snapdragon 820.

Berdasarkan spesifikasi Asus Zenfone 3 Deluxe dengan mudah boleh saya katakan Asus mahu menjadi ‘King of smartphone’. Meskipun rekabentuk mengekalkan rekabentuk yang sama seperti Zenfone 3, spesifikasi yang power menjadi keutamaan Asus pada kali ini.

Menggunakan Snapdragon 821 2.4 Ghz, RAM 6GB serta storan dalaman 256 GB. Mungkin spesifikasi ini sahaja lebih ‘power’ berbanding komputer riba anda. Slot microSD juga terbina dimana membolehkan anda menambah sehingga 128 GB. Ternyata telefon pintar terbaik buat mereka yang mahukan ruang storan yang besar.

Dari segi paparan model ini disertakan dengan skrin 5.7-inci Super AMOLED 1080p. Asus Zenfone 3 Deluxe dilengkapi dengan kamera belakang 23-megapixel dengan sokongan OIS, laser AF dan dual tone flash. Cukup lengkap untuk sebuah kamera telefon. Untuk rakaman selfie, ia hadir dengan kamera 8-megapixel. Pengimbas cap jari ditempat dibelakang dan dikuasakan oleh 3000 mAh battery.

Model ini dijangka akan mula dijual di Taiwan dan Hong Kong sekitar awal Ogos ini dan mahu memfokuskan buat pasaran Asia terlebih dahulu. Kami kurang pasti sama ada model ini akan dibawa masuk secara rasmi buat pasaran Malaysia atau tidak.

Buat anda yang menggemarkan telefon pintar dengan ruang storan yang besar serta spesifikasi yang tinggi, mungkin Asus Zenfone 3 Deluxe antara telefon pintar terbaik buat anda. Spesifikasi yang hebat sedikit sebanyak memaksa Asus untuk hadir dengan harga yang premium. Harga yang diumumkan Asus pada model Zenfone 3 Deluxe adalah $780 yang bersamaan RM3099. Harga yang sama diumumkan Samsung pada model Samsung S7 Edge.


Asus Zenfone 5z Dengan 8GB RAM Mula Dijual Dengan Harga RM2,299

Asus pada minggu ini telah melancarkan smartphone flagship terbaru mereka iaitu Zenfone 5z. Model ini hadir dengan rekaan yang premium serta ditawarkan dengan spesifikasi yang tinggi.

Dari segi spesifikasi, Asus Zenfone 5z berjaya menawarkan spesifikasi tertinggi buat smartphone Android dengan penggunaan processor Snapdragon 845, RAM 8GB serta 256GB storan. Selain itu, para pengguna turut berpeluang menambah ruang storan dengan penyertaan kad Micro SD.

Dari segi kamera Asus Zenfone 5z hadir dengan dwi kamera 12-megapixel manakala kamera hadapan disertakan dengan lensa 8-megapixel. Menariknya, Asus berjaya menawarkan sebuah harga yang menarik buat model terbaru mereka iaitu RM2,299 menjadikan Zenfone 5z sebagai model dengan harga terendah menggunakan Snapdragon 845 beserta 8 GB RAM. Mampukah model ini menjadi flagship killer pada tahun ini?


Asus ZenFone AR Ini Dikhabarkan Mampu Hasilkan Gambar Sebesar 92-Megapixel

DI Las Vegas Nevada, sedang berlangsung Consumer Electronics Show (CES) dan ASUS nampaknya bermula garang tahun ini. Mereka memperkenalkan model terbaru, ASUS ZenFone AR yang dikatakan bakal memberi saingan kepada telefon pintar yang sedia ada di pasaran.

Telefon 5.7inch ini akan dikuasakan Android Marshmallow, boleh membuat rakaman video 4K, mempunyai paparan 1440 x 2560, processor Qualcomm Snapdragon 821 dan 8GB RAM! Menarik tentang telefon ini adalah telefon ini nanti bakal mempunyai Tango, sebuah software yang membolehkan pengguna mengakses virtual reality (VR) dan augmented reality (AR). Ramai yang masih belum tahu apa itu Tango tetapi anda boleh lihat video di bawah untuk mengetahui serba sedikit apa itu Tango. Secara umumnya, ianya adalah sistem 3D-mapping terbaru yang menafsirkan dunia maya kepada dunia sebenar. Macam dunia permainan Pokemon GO cuma lebih details.

Tetapi apa yang menjadi perhatian adalah ASUS berkata ZenFone AR ini boleh hasilkan gambar sebesar 92-megapixel ‘Super-resolution’ di mana 4 gambar 23-megapixel akan dirakam menggunakan sensor kamera 23MP (Sony IMX318) dan telefon pintar ini akan gabungkannya menjadi satu gambar sebesar 92-megapixel. Sebagai perbandingan, Camera DSLR Canon EOS 5DS R merakam gambar sebesar 50.6-megapixel.

Tiada demo tentang bagaimana gambar 94-megapixel itu dapat dihasilkan dan elefon pintar ini dijangka berada di pasaran pertengahan tahun ini. Anda boleh layan details berkenaan ASUS ZenFone AR ini dahulu pada video di bawah. Kalau benar telefon ini sehebat apa yang dikhabarkan, memang iPhone dan telefon Android lain jauh kena tinggal.


Asus Zenfone Max Pro M1 Mula Ditawarkan Dengan Variasi RAM 4 GB

Beberapa bulan selepas pelancaran rasmi Asus Zenfone Max Pro M1, Asus Malaysia pada minggu ini telah mengeluarkan model ini dengan variasi RAM 4 GB beserta 64 GB storan.

Model ini turut hadir dengan processor Snapdragon 636 bagi membolehkan anda mendapatkan kelancaran yang terbaik khusus buat mereka yang gemar bermain game pada smartphone. Penyertaan skrin bersaiz 6-inci Full View Display antara yang membuatkan pengalaman menggunakan smartphone ini semakin rancak.

Model Asus Zenfone Max Pro M1 dengan variasi RAM 4 GB ini mula ditawarkan dengan harga RM849. Anda boleh klik di sini untuk mendapatkannya secara online di Lazada.

Buat anda yang berminat untuk mendapatkan Asus Zenfone Max Pro M1, anda boleh baca disini review lengkap daripada kami dengan klik di sini setelah mencubanya.


12 Tip Bagaimana Kami Travel Ke Jepun Dengan Bajet Hanya RM2000 Selama 6 Hari

Alhamdulillah kami berjaya travel ke Jepun dengan bajet dan perbelanjaan sebanyak RM2000 bagi trip selama 6 hari 5 malam. Lokasi yang berjaya kami terjah adalah Osaka, Dotonburi, Kobe Garden, Nara, Arashiyama, Kyoto dan Osaka Castle.

Bajet yang diperuntukkan adalah selesa dan tidak terlalu ketat. Bajet ini sesuai untuk mereka yang boleh mengawal nafsu makan dan mempunyai stamina yang stabil. Banyak aktiviti berjalan dan berbasikal.

Dalam masa yang sama, sila buat kajian tentang lokasi-lokasi yang bakal dilawati, laluan keretapi dan tempat penginapan. Ini bagi mengurangkan risiko membuat silap. Kajian boleh dibuat melalui carian di Google dan You Tube.

Semakin banyak buat silap, semakin tebal bajet anda! Jadi, kawal kesilapan dengan membuat kajian di internet sebelum ‘travel’.

Ini kerana, semasa di Jepun, 6 kos ini adalah di antara yang kerap digunakan. Kawal kos ini dan banyak perkara boleh dijimatkan.

1. Flight (kena selalu perika untuk dapat tiket murah)

Kos penerbangan memakan hampir separuh dari kos ‘travel’. Biasanya jika kita mahu ‘travel’ dengan bajet yang minima, rajin-rajinkanlah tengok website Air Asia untuk dapatkan harga yang mengikut bajet anda.

Dah nama pun nak bajet, tak perlu beli bagasi, bawa baju yang ringan(jersi/selain cotton). So, dah jimat di situ, bajet untuk bagasi boleh digunakan untuk perkara lain. Bawa tuala kecil, jimat ruang beg.

Untuk ke Osaka, tempoh perjalanan sekitar 6jam di dalam penerbangan. Sebelum pergi boleh makan kenyang-kenyang. Tapi kalau nak rasa makan di atas awan, bolehlah beli makanan yang disediakan di atas pesawat.

Apabila tiba di Kansai Airport nanti, beli ‘tourist pass’ lebih jimat dan memudahkan. Sebab tu kena buat ‘research’ dahulu supaya kita tahu lokasi yang mahu dituju dan cara unutuk ke destinasi yang mahu dituju.

Jangn risau tentang komunikasi, donwload sahaja ‘google translate’. Tanya pada rakyat jepun, mereka sangat membantu. Jika nak lebih mudah, tanya pada staff yang bekerja di stesyen lrt tersebut.

Google Maps sangat penting! Sila Download sebagai rujukan utama! Kita boleh tahu jangkaan masa untuk sampai ke sesebuah destinasi dan jarak perjalanan.

Untuk penggunaan teksi, cari teksi yang bewarna kuning, lebih rendah berbanding teksi yang bewarna hitam.(Lagi murah naik train, haha)

Sila beratur semasa nak naik train. Silence kan telefon semasa di dalam train. Semasa naik escalator, sila berdiri di sebelah kanan. Sebelah kiri untuk orang yang nak cepat(berlari anak).

3. Makan (Bergantung pada nafsu makan dan bekalan yang di bawa dari Malaysia)

Ada orang cakap, Jepun susah nak cari makanan halal. Betul. Mungkin juga makanan mereka tidak kena dengan selera kita. Tapi semua ni boleh di kawal. Boleh bawak makanan penyedap rasa dari Malaysia, serunding, sambal bilis, sambal goreng dan lain-lain. Nasi boleh beli di sini sahaja. Sedap!

Masa trip saya, saya bawa Brahim, just panaskan di dalam ‘microwave’ selama 2 minit dan makan. Bajet RM100 untuk 6 hari. Ada nasi goreng, nasi arab, nasi lemak. Saya tak habis, masa balik ada baki lagi 5bungkus, kawan-kawan yang lain semuanya habis.

Semasa saya di sini, saya hanya makan dan minum produk yang berasaskan tenusu, buah-buahan dan roti sahaja. Minum air mineral banyak.

Semasa kami di Osaka dan Kyoto, kami menginap di ‘homestay’. So,kami boleh masak. Goreng telur. Ok, itu sahaja. Hehe.

4. Penginapan (bergantung pada bajet dan keselesaan)

Hari pertama kami sampai, kami menginap di sebuah hotel. Lucky Hotel namanya. Cuma hari tersebut, kami sengaja bereksperimen untuk tidak membuat sebarang ‘booking’. Akibatnya, hotel tersebut penuh! dan hanya ada 1bilik sahaja! Maka, bilik tersebut menjadi tong sardin! Sebuah bilik bersaiz 7×3 disumbat 5 orang!

Pada hari kedua, kami mendapat bilik yang lebiih selesa. 5000 Yen untuk 2 hari (RM200). Kelengkapan memang tiptop dan selesa!

Hari keempat, kami menginap di Kyoto melalui AirBNB. RM140 untuk 2 malam. Selesa! Kami pilih tempat penginapan berdasarkan ‘review’. Saya syorkan untuk guna AirBnB. Memudahkan.

Cuma bila berada di Homestay Jepun ni, pukul 10malam dan ke atas, mereka dah tidur. So, kena jaga suara supaya tidak membuat bising(jirang tetangga)

5. Pocket Wifi (perlu ada untuk google map, bukan semua tempat ada wifi)

Pocket Wifi ni penting, walaupun semua tempat ada aksess wifi percuma. Sekiranya terputus line, agak sukar untuk gunan google maps. Lagipun ‘unlimited’ tak rugi untuk gunakan. Kalau pergi ramai-ramai, boleh kongsi dan lebih jimat.

Dalam masa yang sama kita boleh gunakan untuk cek jadual perjalanan, tambang, jalan, dan lain-lain.

Sekiranya anda mempunyai tahap keyakinan yang tinggi dan mahir dengan selok belok perjalanan di Jepun, tak perlulah sewa pocket Wifi.

Semasa kami pergi, 1000 Yen =RM40. Niat kami hanya mahu ‘travel’ so, kami tidak terlalu fokus pada tempat-tempat yang boleh menghabiskan duit.

Jika mahu beli jam GShock, cari yang ada International waranty. Boleh tengok di Bic Camera, 2nd floor. Sila bawa passport untuk claim tax.

Baca: 15 Tip Dan Itinerari 5 Hari 4 Malam Ke Pulau Okinawa, Jepun

Ini tips tambahan bagaimana kami jimatkan lagi kos.

1. Tukar duit di Malaysia, lebih rendah!

2. Mantapkan stamina sebelum travel! Apabila kita banyak berjalan dan berbasikal di sana, lebih banyak kos boleh dijimatkan.

3. Makan untuk hidup, sekadar alas perut.

4. Semasa kami berada di Kyoto, kami berbasikal untuk menikmati keindahan perjalanan untuk ke Arashiyama. 30km je.

5. Pergi secara berkumpulan, 5 orang selesa, Banyak perkara boleh dikongsi.

6. Kami beli cenderahati di hadapan Osaka Castel, ‘fridge magnet’ disitu lebih murah berbanding tempat lain.

Ringkasan perjalanan kami semasa di Osaka, Kobe Garden, Nara, Dotonburi, Kyoto, Arashiyama.

Osaka Trip- 16-21September2016
Flight Pegi balik RM700
Tukar duit RM1,200
Brahim RM100 (10 bungkus)

Pocket Wifi 150 Yen seorang (6 hari, unlimited, sewa di Kansai Airport)

Tiket Train (JR Pass) 5 hari 9,000 Yen
Tiket Umeda Sky Building 1,000 Yen
Air Mineral 100 Yen
Train ke Namba 240 Yen
Duit bilik 320 Yen (1 malam. Setelah dibahagi 5 orang)

Sewa Homestay 5000 Yen (2 malam)
Mineral dan aiskrim 290 Yen
Sewa Tempat Simpan Beg 140 Yen (setelah dibahagi 5 orang)
Train 210 Yen
Kobe Garden 1400 Yen
Aiskrim 350 Yen
Train 210 Yen
Megi dan air 324 Yen
Train 240 Yen
Dinner 600 Yen

Bas 210 Yen
Lunch 750 Yen
Aiskrim 300 Yen
Bas 210 Yen
KopiAis 82 Yen
Pablo 400 Yen (setelah dibahagi 4 orang)
Takoyaki 250 Yen (setelah dibahagi 4 orang)
Makan Petang 360 Yen

Hari Keempat 19/6/2016. Kyoto-Arashiyama

Sewa Homestay 5520 Yen (2 malam. Setelah dibahagi 5 orang)
Train 260 Yen
Roti 150 Yen
Bas 230 Yen
Sewabasikal 300 Yen
Baju hujan 250 Yen
Makan 282 Yen
Air Mineral 100 Yen

Hari 5 – 20/9/2016. Kyoto-Arashiyama (Repeat)

Air Mineral 100 Yen
Sewa Basikal 300 Yen
Train 210 Yen
Payung 200 Yen (Setelah dibahagi 5orang)
Train 210 Yen
Kfc 800 Yen

Bas ke Kyoto City 230 Yen
Roti dan Air 225 Yen
Train, kyoto-Osaka 560 Yen
SalahTiket 240 Yen
Namba-Kansai Airport 240 Yen
Air Mineral 110 Yen

Kami menaiki train lain (selain pass pelancong) kerana lokasi yang mahu dituju tiada dalam laluan.

So, ini serba ringkas pengalaman yang saya dapat semasa travel ke Jepun. Walapun hanya 6 hari 5 malam, banyak pengalaman baru yang saya dapat. Terutamanya tentang budaya hidup masyarakat Jepun.

Mengembaralah untuk mengenal dunia dari sudut pandang berbeza. Luas perjalanan, banyak pengalaman. Gambate!

Nota: Apa yang dikongsikan mungkin tidak terlalu terperinci, ianya sekadar maklumat umum. Untuk lebih terperinci, boleh google. Ada banyak maklumat yang lebih terperinci.

Baca lagi: Itinerari Dan Tip Travel 11 Hari Ke Osaka Dan Tokyo, Jepun Dengan Bajet RM3K


Asus ZenFone Max Pro M1, Smartphone Hebat Untuk Kategori Bawah RM700

Asus mungkin bukanlah jenama smartphone yang kompetitif sepertimana Google, Apple, Samsung dan Huawei. Penawaran smartphone midrange sebelum ini lebih menunjukkan Asus serius dalam mensasarkan pengguna dengan budget dibawah RM1,000.

Dalam pada itu bermulanya hujung 2017, Asus nampaknya semakin mendapat tempat dihati pengguna dengan peningkatan orang ramai terhadap smartphone berprestasi tinggi. Hal ini kerana orang ramai lebih cenderung untuk bermain game yang trending ketika ini seperti PUBG dan Rules of Survival.

Menerusi pelancaran smartphone terbaru Asus Zenfone Max Pro M1 baru-baru ini, kami tidak ketinggalan untuk mencubanya bagi menguji sendiri sejauh manakah smartphone yang dikatakan mampu milik ini berbaloi untuk kegunaan seharian. Berikut kami akan kupaskan secara lanjut satu persatu tentang apa yang membuatkan Asus Zenfone Max Pro M1 menarik untuk digunakan.

Kami mulakan ulasan dengan mengulas dari segi rekaan smartphone midrange daripada Asus ini. Dari bahagian hadapan, anda dapat melihat Asus tidak lagi menyertakan butang kapasitif dibahagian bawah smartphone mereka.

Rekaan yang moden dengan penyertaan bezel yang minimum sekaligus membuatkan anda memegang seakan sebuah smartphone flagship.

Pada bahagian belakang pula, Asus masih lagi menggunakan material plastik bersama bingkai metal. Meskipun tidak kelihatan begitu premium, namun pada pendapat kami ianya sedap dipegang berikutan permukaannya yang tidak begitu licin dan meninggalkan kesan cap jari.

Capaian pengimbas cap jari atau fingerprint scanner Asus Zenfone Max Pro M1 juga mudah dicapai meskipun smartphone ini hadir dengan rekaan yang sedikit meninggi. Dari segi imbasan, Asus berjaya menawarkan imbasan cap jari yang pantas sebaik sahaja anda meletakkan jari anda.

Model ini dilengkapi dengan paparan IPS LCD bersaiz 5.99-inci dengan resolusi 1080×2160 pixel. Sebaik sahaja anda menggunakan smartphone ini buat pertama kali kami yakin anda pasti teruja dengan skrin yang ditawarkan.

Penawaran warna yang terang, jelas dan terperinci antara yang membuatkan kami berpendapat Asus berjaya menawarkan yang terbaik buat pengguna yang mahukan smartphone midrange. Buat anda yang sedang mencari smartphone untuk bermain game, penyertaan skrin bersaiz hampir 6-inci ini pasti menambahkan lagi kepuasan anda bermain.

Asus memilih untuk menyertakan processor Snapdragon 636 beserta RAM 3 GB. Meskipun ianya tidak menggunakan processor Snapdragon setaraf smartphone flagship, anda masih lagi berpeluang menggunakan smartphone ini untuk bermain game serta menjalankan aktiviti melayari aplikasi sosial seperti Facebook, Twitter dan Instagram dengan lancar.

Menariknya, model ini menggunakan Android 8.1 dan menggunakan UI stock Android dimana anda tidak didatangi tanpa sebarang bloatware dalam memastikan smartphone berjalan dengan lancar.mAnda juga boleh menambah ruang storan smartphone ini melalui slot MicroSD yang tersedia dengan penyertaan sehingga 512 GB. Lagi best saiz baterinya juga besar; 5,000mAh!

Sebuah perkara yang paling awesome mengenai Asus Zenfone Max Pro M1 ini adalah model ini dilengkapi dengan bateri berkapasiti 5000 mAh. Lebih menarik, Asus berjaya memuatkan bateri bersaiz besar ini di dalam sebuah smartphone yang bertubuh slim ini.

Sepanjang penggunaan kami menggunakan model ini, kami berjaya mendapatkan penggunaan screen on time sekitar 9 sehingga 10 jam berdasarkan penggunaan melibatkan bermain game, menjawab panggilan serta melayari media sosial. Pada kami ianya sebuah rekod yang hebat bagi smartphone midrange berbanding model-model smartphone yang lain.

Walaubagaimanapun, model ini tidak menyokong pengecasan pantas dimana anda mememerlukan sekitar 2 jam 40 minit untuk mengecas model ini sehingga penuh.

Model ini dilengkapi dengan dwi kamera 13-megapixel dan 5-megapixel. Memandangkan ianya dwi kamera, anda berpeluang mendapatkan gambar bokeh seperti yang diidamkan.

Berdasarkan percubaan kami, boleh dikatakan kami agak berpuas hati dengan model ini meskipun ianya tidak memfokuskan kepada kamera seperti jenama-jenama lain.

Gambar pada keadaan malap mungkin sedikit kurang menyerlah namun dalam keadaan lain Asus Zenfone Max Pro M1 berjaya menawarkan gambar dengan kualiti yang baik. Berikut merupakan sampel gambar yang diambil menggunakan Asus Zenfone Max Pro M1.

Kami turut cuba bermain game pada Asus Zenfone Max Pro M1 untuk melihat sejauh mana prestasi smartphone dan boleh dikatakan ianya tidak mengecewakan.

Berdasarkan percubaan kami bermain seperti PUBG, Asphalt 8, Tekken dan PES 2018 semuanya berjalan dengan lancar tanpa sebarang penurunan prestasi sekaligus mengesahkan smartphone ini sangat sesuai dijadikan peranti untuk anda bermain game.

Nak tahu apa lebih best? model ini turut dilengkapi dengan speaker secara menyeluruh yang bakal membuatkan pengalaman bermain game anda lebih menarik. Sebuah lagi perkara yang Asus berjaya sertakan pada smartphone dengan harga mampu milik.

Asus berjaya menawarkan sebuah smartphone yang menawarkan prestasi dan spesifikasi yang baik pada pendapat kami. Ditambah pula dengan penggunaan stock Android, semuanya seakan lebih lancar.

Sama ada anda ingin menggunakan sebagai smartphone harian atau untuk tujuan gaming, semuanya seakan sesuai dengan Asus Zenfone Max Pro M1. Namun dengan harganya yang tidak tinggi, mengharapkan kualiti kamera seakan smartphone flagship mungkin agak sukar.

Ketiadaan sokongan pengecasan pantas mungkin kekurangan smartphone ini namun penawaran bateri berkapasiti bersaiz 5000 mAh yang mampu bertahan sehingga dua hari penggunaan antara yang membuatkan model ini tampil unik.

Berdasarkan penawaran harga rasmi RM699, pada kami ianya amat berbaloi untuk dimiliki bagi smartphone dengan budget sekitarnya. Anda juga boleh lebih banyak diskaun dengan mendapatkannya di Lazada yang kini sedang ditawarkan pada harga sekitar RM659 sahaja. Anda boleh klik di sini untuk mendapatkannya.


Asus Zenfone Max Pro M2 Diperkenalkan Dengan Harga Permulaan RM859

Mula diperkenalkan pada tahun lalu melalui model Asus Zenfone Max Pro M1, model ini berjaya menjadi perhatian ramai melalui spesifikasi serta rekabentuk yang ditawarkan. Harganya yang berbaloi membuatkan model ini menjadi antara model yang laris di pasaran khsusunya di Malaysia.

Pada bulan ini, Asus telah memperkenalkan model terbaru dari siri Zenfone Max Pro iaitu Zenfone Max Pro M2. Melalui model terbaru ini, Asus telah menawarkan beberapa perubahan terbaru bagi menepati citarasa pengguna. Apa yang membuatkan kami tertarik adalah penawaran harganya yang masih mampu milik berdasarkan spesifikasi yang ditawarkan.

Model terbaru ini dilengkapi dengan skrin IPS LCD 6.3-inci Full HD+. Selain itu model ini turut dilengakpi dengan Corning Gorilla Glass bagi mengelakkan telefon pintar ini daripada mudah retak.

Processor yang digunakan pada model ini adalah Qualcomm Snapdragon 660 serta dibantu oleh 6 GB RAM membuatkan model ini tidak mempunyai masalah sekiranya anda berhajat untuk bermain game pada telefon pintar. Pembukaan beberapa aplikasi lain juga boleh dikatakan agak pantas.

Seperti model sebelum ini, Asus masih lagi mengekalkan penawaran dwi-kamera pada bahagian belakang dengan sensor 12-megapixel f/1.8. Untuk kamera hadapan pula, model ini turut dilengkapkan dengan kamera 13-megapixel membolehkan para pengguna mendapatkan potrait mode yang menarik.

Apa yang membuatkan kami teruja mengenai telefon pintar ini adalah penawaran bateri 5,000mAh pada telefon pintar yang slim ini. Penawaran bateri yang besar ini disasarkan buat mereka yang gemar bermain game tanpa perlu hirau mengecas telefon pintar secara kerap. Sekiranya, anda sekadar menggunakan untuk melayari media sosial, kami yakin tidak lagi perlu risau soal bateri usai selepas seharian digunakan.

Asus Zenfone Max Pro M2 bakal mula ditawarkan pada harga RM859 bagi ruang storan 64GB dan RAM 4GB manakala RM999 bagi spesifikasi 128GB dan RAM 6GB. Adakah berbaloi? Pada kami ianya sangat berbaloi lebih-lebih lagi-lagi buat pencinta spesifikasi tinggi pada telefon pintar Android. Anda boleh klik di sini untuk mendapatkannya secara eksklusif di Lazada.


Asyik ‘Ber-TikTok’ Di Pejabat, Telefon Pekerja Ini Dilempar Ke Lantai Oleh Bos Sendiri

Demam aplikasi muzikal TikTok bukan saja melanda golongan muda-mudi di seluruh dunia namun turut menjangkiti mereka yang sudah berusia dan bekerja secara profesional.

Dalam satu perkongsian video yang dibuat di Facebook, seorang wanita tempatan dirakam dimarahi oleh bosnya selepas asyik bermain dengan aplikasi tersebut sambil berselfie ketika di pejabat.

Bukan saja memarahi stafnya kerana leka dengan aplikasi tersebut, namun dia juga turut melempar telefon pekerjanya itu ke lantai.

Bagaimanapun, tindakan bos wanita tersebut yang membaling telefon pekerjanya itu menerima reaksi pelbagai daripada netizen dengan ada yang menganggap perbuatan itu tidak sepatutnya dilakukan.

Walaupun mengakui perbuatan bermain telefon ketika bekerja juga tidak patut dilakukan namun rata-rata netizen beranggapan bos tersebut tidak mempunyai hak untuk merosakkan harta benda pekerjanya.

Bagaimanapun, ada juga dalam kalangan netizen yang beranggapan tindakan bos wanita itu tersebut wajar dan memang patut dilakukan. Malah ada juga yang memuji tindakan itu kerana wanita tersebut menggunakan aplikasi TikTok ketika masih dalam waktu bekerja.

Apa pula pendapat anda mengenai perkara ini? Adakah patut bos tersebut memarahi pekerjanya sehingga membaling telefon bimbit atau cukup sekadar dengan amaran sahaja?

Tahukah anda, populariti aplikasi TikTok kini sudah pun berada setaraf dengan Whatsapp dan Facebook. Klik pautan di bawah untuk mengetahui dengan lebih lanjut.

TikTok Kalahkan Facebook Dan WhatsApp Sebagai Aplikasi Paling Banyak Dimuat Turun

Bukan Aplikasi ‘Sampah’, Ini Manfaat Lain TikTok Yang Ramai Tidak Tahu

Perak Mahu Guna TikTok Untuk Promosikan Tempat Pelancongan


Asyik Menari Dengan Lagu ‘Bang Jago’, Wanita Ini Tak Sengaja Rakam Rampasan Kuasa Di Myanmar

Seorang wanita secara tidak sengaja merakam kejadian rampasan kuasa oleh tentera Myanmar ketika dia sedang sibuk bersenam dengan lagu ‘Ampun Bang Jago’ yang popular di Indonesia.

Khing Hnin Wai adalah tenaga pengajar pendidikan sukan yang bertapak di Pyinmana, Myanmar. Dia kerap bersenam, termasuklah pada hari Isnin pagi ketika kenderaan tentera mulai menuju ke Parlimen untuk melakukan rampasan kuasa.

Video berdurasi tiga minit itu viral di media sosial. Gerakan senamrobik dari Khing Hnin Wai berselang seli dengan kenderaan tentera Myanmar yang masuk ke perkarangan Parlimen. Khing Hnin Wai tetap tenang menghabiskan aktivitinya pagi itu.

A viral video of a woman doing aerobics class to the tune of Indonesian hit song “Ampun Bang Jago” in Myanmar, apparently without realizing a military convoy arriving at parliament behind her and a military coup happening. ht @Vinncent pic.twitter.com/mK4UYUp0Gv

— Yenni Kwok (@yennikwok) February 2, 2021

Kebanyakan pengguna di media sosial memberi reaksi yang luar biasa kepada aksi senamrobik Khing Hnin Wai yang berlatarbelakangkan krisis demokrasi di Myanmar. Di laman Reddit sahaja, video ini mendapat lebih daripada 40,000 undi positif.

Khing Hnin Wai dalam satu kenyataan di laman Facebook mengatakan bahawa dia merasakan semua benda saling melengkapi. Dari segi muzik, lagu dan latar belakang yang dirakam secara tidak sengaja.

Dia turut menambah bahawa aktiviti bersenam di waktu pagi adalah aktiviti biasa yang sering dia lakukan dan tujuan rakaman itu adalah untuk pertandingan. Namun apa yang dia tidak tahu adalah berlaku krisis demokrasi dan rampasan kuasa ketika dia sedang sibuk bersenam.

I guess I'll be live tweeting a coup now. Things are still pretty quiet for now, though people are awake and scared. I've been fielding calls since 6 am from friends and relatives. The internet is in and out and my sim card no longer works.

— Aye Min Thant (@the_ayeminthant) February 1, 2021

“Saya rasa video ini sekarang adalah kenangan kecil saya. Semasa saya bersenam, helikopter melaju, kereta melaju. Lengkap dengan senjata, ada orang sedang mengajukan [senjata] kepada saya dari jauh. Ketua polis hanya tersenyum dan memandang saya, bahkan bertanya kepada saya jika saya akan pulang sambil mengucapkan selamat jalan.” katanya seperti dipetik dari Newsweek.

Khing Hnin Wai mengatakan dalam hantaran keduanya di Facebook bahawa video itu untuk pertandingan dan dia tidak ada niat untuk membuat jenaka atau dalam usaha untuk menjadi selebriti. Dia menambah bahawa dia tidak menyangka videonya akan menjadi viral.

Tentera Myanmar, juga dikenali sebagai Tatmadaw, telah mempertikaikan keputusan pilihan raya pada November lalu. Mereka mendakwa terdapat penipuan dalam pilihan raya. Namun, tidak ada bukti yang diusulkan oleh Tatmadaw untuk menyokong tuduhannya.

Aku nak hiatus lagi sebulan. Tapi atas permintaan, aku ulas sikitlah pasal Myanmar.

Sepatutnya parlimen Myanmar mula bersidang hari ini, tapi tentera (orang Myanmar panggil Tatmadaw) bertindak menahan pemimpin parti National League for Democracy (NLD) termasuk Aung San Suu Kyi. pic.twitter.com/N0AQKAoJFx

— Ayman Rashdan Wong (@AymanRashdanW) February 1, 2021

Suruhanjaya pilihan raya Myanmar pada hari Khamis menolak tuduhan tentera mengenai penipuan pilihan raya, dengan mengatakan tidak ada kesalahan untuk mempengaruhi kredibiliti undi.

Tuduhan berulang kali oleh pihak tentera mengenai penyelewengan dalam pilihan raya, di mana NLD memenangi 83% kerusi, telah menyebabkan percanggahan antara kerajaan dan tentera.

Di Myanmar juga, percaturan kuasa telah dijanjikan dengan pelik apabila pelembagaan menyediakan 25% kerusi di parlimen untuk tentera dan mereka juga dibenarkan untuk mengawal tiga kementerian utama dalam pemerintahaan Suu Kyi.

Terdahulu, dua tentera Myanmar mengaku dapat arahan bersihkan muslim Rohingya. Klik pautan di bawah untuk membaca.

‘Bunuh Mereka Semua!’ – Dua Tentera Myanmar Mengaku Dapat Arahan ‘Bersihkan’ Muslim Rohingya

Air Milo Jadi Tanda Ingatan, Kisah Pekerja Myanmar Di Malaysia Ini Undang Sebak

Netizen Dakwa Warga Myanmar Ingkar Arahan PKP Dan Sambut Songkran Di Malaysia?


Pernah Berlapar, Bagaimana Wanita Ini Membina Empayar Fesyen Yang Mengagumkan (Bahagian 1)

Apabila melihatnya, siapa sangka beliau seorang pemilik kepada bisnes yang berkembang maju.

BACA: Tip ‘A to Z’ Kejayaan Bella Ammara Ditubuhkan Dan Beroperasi Tanpa Pinjaman Bank

Muda dan kecil molek, ahli perniagaan ini, Nur Asyikin binti Rahmat yang berusia 33 tahun, memiliki rangkaian butik muslimah jenama Asyikin Exclusive yang mencecah jualan sehingga RM3 juta setahun.

Seorang yang mudah mesra, pertemuan 4 mata dengan beliau selama beberapa jam merupakan satu sesi perkenalan dan serap ilmu yang menyeronokkan.

Nur Asyikin dan suaminya Ishak Tang, kedua-duanya adalah merupakan ahli perniagaan.

Nur Asyikin mengusahakan Asyikin Exclusive, rangkaian butik dengan 3 cawangan di Melaka, iaitu di Mahkota Parade, Dataran Pahlawan dan Kota Fesyen, Ayer Keroh. Manakala di Kuala Lumpur, Asyikin Exclusive beroperasi di
butik vendor di Bangsar.

Nur Asyikin juga mengusahakan Baby Trading Point, kedai menjual kelengkapan harian bayi.

Suaminya pula mengusahakan Baba Nyonya Shop, iaitu syarikat pemborong tekstil, yang bertempat di Jalan Masjid India, Kuala Lumpur.

Nur Asyikin merupakan anak kepada Rahmat bin Jamal, seorang pengusaha kedai makan dan Salmah binti Abdullah, seorang surirumah. Bapanya, Rahmat, merupakan seorang pengusaha kedai mee kari kambing yang top di Melaka.

Dibesarkan di Melaka dalam suasana berpegang teguh kepada agama, tiga belas adik beradik Nur Asyikin ditemukan dengan pasangan masing-masing oleh ibu bapa. Bukan mengongkong, tetapi ayah Nur Asyikin tegas mahu anak-anak menjaga batas pergaulan.

Keluarga mereka dibesarkan dalam suasana sederhana. Walaupun tanpa menggunakan akaun bank, ayah Nur Asyikin mampu menyediakan rumah, tanah, pakaian dan makanan secukupnya buat keluarga.

Malah, 20 tahun dahulu, ayahnya sudah mampu melawat pelbagai negara di seluruh dunia.

Ishak Tang atau Guohua Tang merupakan warganegara China dari keluarga Muslim. Giat mendalami agama, Ishak merupakan 10 pelajar terbaik di masjid di daerahnya (pelajaran pondok).

Ketika orang beragama Islam lain di China susah mendapat pasport untuk ke luar negara, Ishak mendapat tawaran daripada kerajaan Malaysia untuk menyambung pelajaran di Kolej Agama Sultan Zainal Abidin (KUSZA) ketika berusia 17 tahun.

"Bila saya dengar cerita suami saya, kadang-kadang saya fikir betul-betul Allah kata orang yang berhijrah ini memang lain daripada yang lain. Allah kata kalau nak maju, kau kena berhijrah," Nur Asyikin berkongsi rasa hatinya.

Berasal dari keluarga miskin, ayah Ishak melepaskan anak remajanya ke bumi asing.

Ishak melangkah ke Malaysia tanpa memahami sepatah pun perkataan Bahasa Melayu mahu pun Inggeris. Setelah 3 tahun berada di Malaysia, Ishak sekali lagi mendapat anugerah pelajar terbaik.

Pada kali ini, beliau ditawarkan menyambung pelajaran ke Ummul Qura', Mekah oleh kerajaan Arab Saudi selama 4 tahun.

Rahmat, ayah Nur Asyikin bertemu Ishak di Mekah. Berkenan dengan ketinggian budi pekerti pemuda budiman ini, Rahmat segera mencadangkan beliau berkahwin dengan anak perempuannya.

Nur Asyikin yang ketika itu berusia 18 tahun, ditemukan kepada bakal suaminya oleh keluarga. Dua minggu selepas itu, Ishak Tang dan Nur Asyikin berkahwin.

Berkahwin pada usia muda bukanlah sesuatu yang mudah. Nur Asyikin membuka cerita.

"Selepas berkahwin, suami tiada kerja saya tiada kerja, pening kepala. Takkanlah nak minta duit pada ibu bapa, walaupun keluarga saya bukan orang susah.

Sebenarnya lebih kepada nak jaga aib muka suami sebab kita tak naklah orang pandang rendah suami saya. Macam mana pun saya mahu jaga (aib suami saya).

Bila orang hormat suami saya, orang hormat saya juga. Bila orang hina suami saya, sama juga seperti menghina saya.

Sayang suami, kan," kata Nur Asyikin sambil tertawa.

Demi tidak meminta-minta, pasangan suami isteri ini mula berniaga di bawah pokok. Mereka berdua bertungkus lumus mencari rezeki menjual roti canai, nasi campur dan lauk pauk di sebuah warung bawah pokok. Bangun seawal 4 pagi dan pulang ke rumah pada pukul 10 malam.

"Masa itu juga, saya mengandung anak sulung. Usah kata hendak pergi ke hospital swasta, sepanjang mengandung anak sulung tak pernah pergi check up sebab meniaga dan tak cukup duit. Semasa hendak melahirkan, ketika sedang duduk di bilik bersalin Hospital Melaka, saya terfikir, 'betul ke saya dalam bilik tu, umur baru 19 tahun tetapi sudah bersalin.' Orang lain yang sebaya mesti tengah seronok nikmati kehidupan bujang."

"Apabila dapat bil beranak RM36 terkedu, sebab tak berduit. Berurut nak bayar RM15 pun tak mampu. Bila mak tanya, saya cakap sihat padahal Allah je yg tahu susah pada masa tu," cerita Asyikin yang membuatkan mereka yang mendengar, terkedu.

Selepas setahun, warga asing yang menjadi pelanggan warung mereka dihantar pulang oleh kerajaan negeri Melaka secara besar-besaran. Ini menyebabkan warung pasangan muda ini tiada lagi pengunjung.

Natijahnya, Nur Asyikin dan Ishak terpaksa menutup warung mereka dan berhijrah ke Kuala Lumpur.

Seterusnya, Nur Asyikin dan suaminya bekerja sebagai pembantu kios menjual bingkai gambar di Plaza Bukit Bintang dengan gaji hanya RM450 seorang. Hanya Allah sahaja yang memahami cabaran pasangan ini ketika itu.

Semasa makan, pasangan ini tidak akan membeli makanan yang membungkus menggunakan polisterin disebabkan jumlah nasi sedikit. Mereka akan mencari kedai yang membungkus menggunakan kertas disebabkan boleh letak nasi dan kuah lebih banyak. Hanya satu lauk, mereka kongsi berdua.

"Orang lelakikan makan banyak, saya dapat 3 hingga 4 suap sahaja. Apabila suami tanya, 'Kenyangkah?', saya jawab sudah kenyang walaupun sebenarnya tidak.

Kalau saya jawab belum, nanti suami akan suruh beli nasi lagi. Tetapi saya kena berjimat kerana sudah ada baby, Abdul Rahman. Mahu jimat untuk belanja susu dan diapers," cerita wanita tabah ini.

Nur Asyikin juga bercerita, ketika beliau dikunjungi rakannya di kios, rakannnya itu menjunjung beg plastik berisi baki-baki kentang goreng McDonald's.

Beliau berfikir dalam hati, "Ya Allah, kau boleh makan McDonald's. Macam mana kau boleh makan McDonald's."

Walaupun McDonald's hanya di depan mata, Nur Asyikin menceritakan bagaimana beliau tidak mampu, dan hanya melihat dan menghidu bau kentang goreng setiap hari. Bagaimana dia melihat ada yang makan french fries tidak habis, terdetik di hatinya, "Tak nak ke bagi aku sikit? Tak pernah makan benda tu."

Kerana bagi mereka yang mampu, apalah sangat makan di McDonald's.

Ikuti sambungan biografi bisnes ini di Wanita Ini Meluaskan Empayar Fesyen Muslimah Ke China.

Kami akan menceritakan bagaimana perancangan Asyikin Exclusive membawa industri fesyen muslimah ke China dan kuasa membeli warga China yang luar biasa.

BACA: Berbekalkan Duit US$300, Orang Kuala Krai Ini Berjaya Menjadi Pereka Fesyen Terkenal Dunia

LIKE dan FOLLOW Vocket di Facebook serta Instagram


Pernah Berlapar, Wanita Ini Bakal Meluaskan Empayar Fesyen Muslimah Ke China (Bahagian 2)

Semalam kami berkongsi kisah suka duka Nur Asyikin binti Rahmat, pemilik syarikat Asyikin Exclusive dan suami Ishak Tang, di awal perkahwinan, serta perniagaan pertama mereka .

Betapa sukarnya menjalani kehidupan suami isteri setelah berkahwin pada usia muda, ditambah lagi dengan perbezaan bahasa dan budaya memberi cabaran yang bukan sedikit.

Anda boleh baca kisah sebelum ini di: Bagaimana Wanita Ini Membina Empayar Fesyen Yang Mengagumkan

Pada kali ini, kami ingin berkongsi bagaimana jenama Asyikin Exclusive bermula, dan perancangan mereka mengembangkan empayar fesyen muslimah yang menepati syarak ke China.

Dalam bahagian pertama, kami menceritakan tentang Nur Asyikin dan suami bekerja di Bukit Bintang dalam sebuah kedai bingkai gambar.

Setelah 3 bulan bekerja di sana, Nur Asyikin dan suami mendapat berita Tesco akan dibuka di Melaka.

Dengan gaji bersama sebanyak RM900 sebulan, bekerja selama 3 bulan, pasangan ini berjaya berjimat cermat untuk mengumpul dana sebanyak RM1500.

Nur Asyikin dan Ishak mengambil keputusan untuk berhenti kerja dan kembali ke Melaka. Mereka sangat berminat memulakan perniagaan baru mereka di Tesco. Sangkaan mereka, wang sebanyak RM1500 cukup sebagai modal membuka perniagaan baru mereka di sana.

Hampir pitam apabila pasangan ini bertemu dengan pengurus pasaraya, lalu mendengar bahawa sewa dan deposit tapak sahaja sudah mencecah RM6000. Itu belum termasuk modal membeli barang niaga!

"Saya merayu kepada pengurus agar diberikan peluang. Saya berjanji akan membayar deposit secara ansuran. Setiap hari saya berjumpa dengan pengurus. Akhirnya dia benarkan, dan beri kios nun jauh ke belakang.

Saya minta suami jumpa kawan untuk dahulukan barang niaga. Kawan kesian dan kami dapat barang niaga untuk dijual. Alas meja, pembalut kotak tisu dan cadar adalah di antara barangan yang dijual.

Tiga hari berniaga, Alhamdulillah jualan mencapai RM6000. Walaupun kios itu orang susah nak jumpa, tetapi akhirnya, berjaya juga menjual.

Dalam keseronokan, pengurus datang balik beritahu kena bayar sewa tapak dan deposit secara penuh. Kalau tidak, kedai akan diberi pada orang lain.

Berita ini buat saya termenung panjang."

Mahu tidak mahu, Nur Asyikin dan Ishak Tang nekad menggunakan wang jualan yang ada untuk membayar sewa dan deposit tapak.

"Selepas bayar semua pada Tesco, saya pening. Barang sudah habis, bagaimana mahu meniaga? Saya pujuk suami supaya minta pinjaman barang lagi daripada kawan dia."

"Kami berterus terang, barang memang habis dijual tetapi kena bayar duit kios.
Kalau tak bayar, kami hilang peluang meniaga. Masa tu di Melaka, memang Tesco yang paling ramai dikunjungi orang," jelas Nur Asyikin.

Mujurlah rakan Ishak adalah peniaga juga.

Diberinya barang-barang berharga RM8000 untuk dijual.

Nur Asyikin terkejut dan takut barang tidak habis dijual.

Mujurlah akhirnya, barang yang diberi habis terjual.

Bertitik tolak daripada peristiwa itu, perniagaan pasangan suami isteri ini bertambah maju.

Mengamalkan bisnes tunai, Nur Asyikin dan pasangannya tidak pernah mengambil pinjaman bank untuk berniaga.

"Bapa saya berniaga tak pernah ada akaun bank. Jadi saya belajar daripada pengalaman itu. Bagi saya, itu rugi."

"Tentang bayar cukai, kita selalu marah pada kerajaan. Tetapi bayar cukai adalah satu perkara penting. Lebih banyak bayar cukai, lebih banyak pulangannya. Macam sekarang ini, hari-hari bank telefon. 'Nak pinjam tak? Nak pinjam tak? Berapa nak pinjam?'. Bank asyik tanya-tanya."

"Konsep saya berniaga pula, saya berniaga apa yang ada.

Jangan pinjam dahulu. Siang-siang sudah letak beban pada tempat (perniagaan) kita.

Perniagaan saya tiada satu pun ada hutang bank," kata beliau.

Atas usaha mengikut kapasiti perniagaan dibina, Nur Asyikin dan suaminya mengembangkan bisnes mereka berdua. Lama-kelamaan mereka mula memborong sendiri dari China.

Hakikat suaminya berasal dari China, memudahkan urusniaga mereka. Pasangan ini mendapat sumber terbaik daripada China.

Malahan, adik ipar beliau yang menetap di China boleh membuat pemeriksaan kualiti sebelum tekstil yang dibeli, dihantar ke Malaysia.

Pada mulanya, saya menyangka pasangan ini memulakan bisnes berskala besar melalui syarikat pemborong tekstil mereka, Baba Nyonya Shop.

Lalu ini mendorong saya bertanya, "Sejak bilakah memulakan Asyikin Exclusive dan sejak bila berminat dalam bidang fesyen?"

Rupa-rupanya, Asyikin menjawab kedua-dua syarikat ini dibuka serentak. Suami isteri ini memiliki minat berbeza pada perkara yang sama (tekstil).

Suaminya lebih berminat kepada bisnes borong tekstil. Manakala, beliau lebih berminat kepada perniagaan jenis butik.

Berniaga barangan muslimah ke China nampak pelik.

Hakikatnya, populasi warganegara China daripada keturunan beragama Islam (23.3 juta pada 2010) hampir menyamai seluruh populasi Malaysia (29.72 juta pada 2015).

Antara bangsa yang sudah asalnya beragama Islam di China adalah seperti bangsa Hui di Lanzhou dan Uyghurs di Xinjiang. Selain dua tempat ini, Shanghai juga memiliki populasi rakyat beragama Islam yang tinggi.

Sejak 10 tahun dahulu, ekonomi seluruh China, termasuk warganegara beragama Islam naik dengan mendadak. Kalau dahulu, rakyat Malaysia pergi ke China untuk membeli belah, tetapi sekarang, warga China datang ke Malaysia untuk membeli belah.

Nur Asyikin membuka cerita, semasa mengunjungi butik Louis Vuitton di KLIA, rakan suaminya yang berasal dari China memilih 3 rekaan beg tangan yang tidak disukainya, lalu memborong semua rekaan yang lain.

Nur Asyikin membuka cerita lagi, semasa pergi ke China, beliau menguji pasaran China dengan membawa tudung bawal yang berharga RM10 sehelai di Malaysia. Beliau membawa 300 helai yang berjumlah RM3000, dan menjualnya semula di China pada harga RM100 sehelai.

Hasilnya, beliau membawa pulang RM10,000.

Cukup untuk menampung tiket penerbangan sekeluarga untuk pulang ke kampung suami di China.

Muslim China memang sukakan tudung bawal.

Sebagai contoh, bawal eksklusif sekarang boleh dijual mencecah RM1,500 sehelai disebabkan Muslim China yang memborong.

Saya menduga sekiranya kerongsang juga boleh dijual.

Nur Asyikin menjawab, walaupun warga negara China menjual kerongsang, tetapi mereka tidak menggunakannya. Sebaliknya, mereka hanya menggunakan klip kertas untuk memakai tudung.

Kami beramai-ramai terdiam, kemudian ketawa besar.

"Beli tudung RM1500, tetapi kalau lihat di tengkuk, mereka hanya pakai klip kertas 20 sen!" kata Nur Asyikin.

Rupa-rupanya begitu sayangnya mereka kepada tudung, sehinggakan tidak mahu ia rosak atau berlubang disebabkan ketajaman jarum kerongsang.

"Kalau kita pernah baca hadis, antara tanda-tanda akhir zaman, Allah kata penggembala kambing berlumba-lumba nak menjadi orang kaya. Orang-orang yang dulu duduk di kampung-kampung, hujung tanjung, berlumba-lumba membuat bangunan tinggi-tinggi. Akhir zaman, bangunan tinggi-tinggi lagi banyak mencakar langit .

Tetapi, benda ini saya sudah nampak di kampung suami. Kalau orang gembala kambing di kampung suami sudah kaya dari dulu. Bukan setakat penggembala, mereka yang bekerja sebagai tukang sembelih kambing pun sekarang sudah buat bangunan tinggi-tinggi. 40 tingkat, 50 tingkat. Semua orang Islam.

Kalau di Malaysia, mereka yang memiliki 20 buah rumah sudah kaya. Tetapi mereka di sana, memiliki 20 buah bangunan dianggap kaya," jelas Nur Asyikin panjang lebar.

Saya bertanya, "Bagaimana orang China ini boleh jadi kaya raya?"

Nur Asyikin menjawab, salah satu daripadanya adalah melalui batu jed. Orang Islam merupakan pelombong dan pengeluar batu jed terbesar.

Kebanyakan orang Islam di sana juga terlibat dengan pembinaan jalan kereta api. Kereta api adalah pengangkutan utama di China. Kereta api biasa, sederhana, dan laju. Terbaru adalah kereta api bullet, yang mampu bergerak pada kelajuan 400 km sejam. Orang Islam terlibat dengan pembinaan jalan-jalan kereta api ini.

Selain itu, ramai juga terlibat dengan aktiviti perlombongan emas.

Setelah mendapat kekayaan daripada 3 hasil ini, ramai pula terlibat dengan bisnes pemaju bangunan.

Ketika zaman komunis, rakyat China tidak boleh berbelanja. Selepas ekonomi China dibuka, the new money menonjolkan diri pada skala gergasi.

Kerajaan komunis tidak bantu penganut agama Islam untuk membina masjid mahupun sekolah. Masyarakat tempatan harus cari duit sendiri untuk membuka kemudahan-kemudahan seperti ini.

Disebabkan itu, masyarakat tempatan bekerjasama memajukan prasarana kawasan mereka sendiri.

"Untuk derma buka masjid, orang akan pandang pelik kalau derma RMB 10,000 (RM6666). Orang lain keluar sehingga RMB 5 juta (RM 3 juta+). Ramai yang derma juta-juta," jelas Nur Asyikin tentang kekuatan ekonomi umat Islam di sana.

Mereka ada papan hitam yang tulis nama penderma, menderma ke mana dan nilai sumbangan. Pada mulanya saya rasa, 'Tak bolehlah buat begini.Kalau banyak, riak. Kalau sedikit, malu pula'.

Tetapi bagi mereka ini adalah semangat. Semangat, semangat, semangat.

Bila sudah ada dalam senarai itu, semangat. Mindset kita dan mereka tak sama.

Malulah, menunjuklah – kena ubah, kena ubah. Kalau benda yang baik tak apa. Tapi dengan niatlah.

Kalau ikut Islam, memanglah lebih baik tangan kanan beri, tangan kiri tak tahu. Tapi apa salahnya untuk menambah semangat orang lain.

Sebabnya harta yang ada hari ini bukan harta kita. Yang masuk tekak sahaja rezeki kita.

Disebabkan kuatnya konsep wakaf dan bekerjasama di antara orang Islam di sana, kekayaan dikongsi bersama dan seluruh masyarakat menerima manfaat.

Ekonomi, pendidikan, sosial, sivik, semuanya meningkat naik.

Ramai generasi sekarang belajar hanya sehingga darjah 1 atau 2. Banyaknya tidak tahu berbahasa Inggeris. Malah ada sebahagian, tidak tahu menulis dalam bahasa Mandarin. Akan tetapi sudah terlihat, generasi baru kini mampu bertutur dalam bahasa Inggeris standard.

Tandas awam yang dahulunya dipenuhi najis, kini sudah mula setanding dengan tandas KLIA. Bersih.

Kampung Ishak Tang, suami Nur Asyikin yang dahulunya berlecak, kini sudah berturap, satu demi satu.

Apabila Nur Asyikin menceritakan hasrat beliau untuk membuka butik di China, ramai rakyat tempatan China beragama Islam memberi sokongan dan berasa tidak sabar menunggu pembukaan butik beliau.

Sambutan dan permintaan menggalakkan ini menguatkan lagi keyakinan Nur Asyikin untuk meneruskan cita-citanya.

Nur Asyikin bercerita, pada ketika ini, selendang kosong dengan satu baris manik boleh mencecah harga RM350.

Jubah dan dress ringkas mencecah harga RM1500, walaupun tanpa jenama.

Harganya, "wow", tetapi orang Islam di sana tetap membeli disebabkan tiada pilihan.

Nur Asyikin memilih bisnes butik demi memastikan jenama Asyikin Exclusive melekat di hati rakyat Malaysia dan China.

Asyikin Exclusive bakal dibuka pada pertengahan tahun ini di Gansu, China sempena musim panas. Asyikin dan suaminya sudah mendapat tapak bersesuaian dan masih berunding terma dan syarat.

"Kami merancang masuk ke China menggunakan media-media tempatan.

Saya nak sangat bekerjasama dengan Shila Amzah. Kami sudah menyuarakan hasrat kepada beliau, tetapi disebabkan jadual masing-masing yang sibuk, kami belum sempat bertemu.

Shila Amzah sangat terkenal di China. Di China, beliau sangat hebat. Dengan jumlah rakyat seramai berbilion orang, Shila Amzah terkenal sehingga ke ceruk-ceruk kampung.

Kalau saya jumpa dia nanti, saya ingin ucapkan terima kasih kepada beliau kerana membawa nama baik Malaysia. Sebelum ini, ramai yang tidak mengenali Malaysia. Beliau membuka mata orang China terhadap Malaysia.

Koleksi Asyikin Exclusive di China akan menampilkan rekaan seperti di Malaysia. Perbezaannya, mereka akan menggunakan fabrik berbeza mengikut musim.

Pada tahun 2016, Asyikin Exclusive menampilkan koleksi bercorak bunga-bungaan segar seperti lili, orkid dan bunga raya daripada fabrik satin krip.

Dress Muslimah inspirasi Turki seperti Akasia dan Belinda, shawl dengan hiasan batu dan manik dan palazzo bercorak bunga dipadankan dengan baju potongan tunik serta jubah polos juga menjadi pilihan ramai di Asyikin Exclusive.

Apabila ditanya tentang perancangan seterusnya, Nur Asyikin menjawab beliau bercita-cita untuk menambahkan cawangan ke seluruh Malaysia.

Menurutnya, syarikat beliau memperuntukkan RM 2 juta bagi lokasi butik terbaru sama ada di Bangi, Selangor atau Wangsa Maju, Kuala Lumpur.

Beliau juga sedang berusaha mengukuhkan jenama agar menjadi sebutan di bibir rakyat Malaysia dan China.

Terdapat beberapa perkongsian yang Nur Asyikin titipkan:

Buat sesiapa yang minat berniaga pakaian, boleh hubungi Baba Nyonya Shop yang menyediakan tekstil terbaik harga rendah. Baba Nyonya Shop juga menyediakan perkhidmatan menempah kain dan menjahit.

Fokus betul-betul pada apa yang kita buat. Yakin dengan apa yang kita usahakan. Kalau jadi cikgu, jadilah cikgu yang berdedikasi. Kalau meniaga, meniagalah betul-betul. Jatuh itu perkara biasa. Usaha dalam bidang yang diusahakan sehingga berjaya.

Kegagalan memberi kenangan manis. Apabila dapat minum air berharga RM10, akan lebih terasa nikmatnya, kerana dahulu mahu minum air RM1 pun tiada duit.

Jangan berhutang memeningkan kepala. Kita hidup tak mahu memeningkan kepala. Ikut kemampuan.

Apabila stress meniaga, motivasikan diri sendiri. Pandang dan cermin muka sendiri. Tanya apa aku cari hari ini. Meniaga untuk menyenangkan, bukan menyusahkan.

Harta yang kita sumbang pada agama itulah harta kita yang sebenarnya.

Agama juga mengajar, "Orang yang baik ada tunggangan yang baik". Sedang-sedang dalam berbelanja dan bersederhanalah.

Apabila ditanya, "Umur baru 33 tahun, sudah 15 tahun berkahwin, tak rasa lama berkahwin?"

Asyikin menjawab, setiap kali anniversary, jangka masa perhubungan semakin pendek. Tidak boleh kesali. Kena lebih hargai masa yang ada.

Semakin lama usia perkahwinan, semakin pendek masa untuk kita bersama dengan suami.

Nur Asyikin berkongsi lagi, apabila bercerita tentang kehidupan, pada usia 33 tahun, beliau tidak percaya apa yang beliau sudah lalui.

Apabila duduk seorang diri terkenangkan 15 tahun dahulu ketika baru berkahwin, beliau tersedar rupa-rupanya beliau sendiri yang menghadapi saat-saat sukar. Makanan tiada, susu anak tiada.

Dahulu, kasut di Vincci yang berharga RM49 pun terasa sangat mahal, rasa bagai menjejakkan kaki di Jimmy Choo.

"Syukur Alhamdulillah. Apa lagi kita mahu," kata Nur Asyikin, menutup perbualan.

Anda boleh mengikuti perkembangan lanjut dan mendapatkan rekaan Asyikin Exclusive di Facebook atau Instagram.

Anda juga boleh mengikuti perkembangan Nur Asyikin binti Rahmat di Instagram beliau.

LIKE dan FOLLOW Vocket di Facebook serta Instagram


Atas Faktor Keselamatan Pengguna, Enam Stesen LRT Dihentikan Operasi Mulai 2 April

Operasi perkhidmatan LRT di enam stesen LRT Laluan Ampang/Sri Petaling yang melibatkan Stesen Bandaraya, Sultan Ismail, PWTC, Titiwangsa, Sentul dan Sentul Timur akan diberhentikan bermula 2 April 2023.

Ini kerana tren yang digunakan untuk perkhidmatan diantara Stesen Bandaraya ke Stesen Sentul Timur tidak dapat lagi memenuhi kriteria pengoperasian yang telah ditetapkan dan terpaksa dikeluarkan daripada perkhidmatan atas faktor keselamatan.

Memetik kenyataan rasmi RapidKL, ini kerana tren yang digunakan untuk perkhidmatan diantara Stesen Bandaraya ke Stesen Sentul Timur tidak dapat lagi memenuhi kriteria pengoperasian yang telah ditetapkan dan terpaksa dikeluarkan daripada perkhidmatan atas faktor keselamatan.

PERKHIDMATAN LRT LALUAN AMPANG/SRIPETALING: PENGGANTUNGAN OPERASI ANTARASTESEN BANDARAYA DAN SENTUL TIMURBERMULA 2 APRIL 2023

🔴 Perkhidmatan Bas Perantara Percuma LRT 11,13 dan 14 Diperkenal🔴Pengguna Disaran Guna Laluan Rel Alternatif pic.twitter.com/vtpkiyOvPE

— MyRapid 03-78852585 (@myrapidkl) March 30, 2023

Ianya adalah susulan daripada kejadian kerosakan struktur dan landasan berhampiran Stesen LRT Bandaraya yang telah menyebabkan tren tidak dapat kembali ke Depoh LRT di Ampang untuk menjalani kerja-kerja penyelenggaraan semenjak 27 Januari 2023.

Bagi menampung keperluan dan melancarkan perjalanan penumpang yang terjejas, pihak Rapid Rail akan menyediakan perkhidmatan Bas Ekspres percuma LRT 13 dan LRT 14 bermula Ahad ini sebagai tambahan kepada perkhidmatan Bas LRT 11 sedia ada.

“Penumpang juga digalakkan menggunakan aplikasi PULSE untuk merancang perjalanan dan mengikuti laman media sosial Rapid KL untuk mendapatkan info terkini.

“Anggota operasi rel, Polis Bantuan dan Troopers akan ditempatkan di stesen – stesen terlibat bagi membantu dan mengawal pergerakan penumpang.

“Rapid Rail memohon maaf di atas segala kesulitan yang dihadapi oleh penumpang – penumpang. Kami berterima kasih dan menghargai kesabaran semua penumpang,” terang RapidKL.


Atas Permintaan Ramai, KFC Malaysia Bawa Kembali Menu Hits ‘Double Down’ Mulai Hari Ini

Bagi memeriahkan lagi Ramadan dan sambutan Syawal tahun ini, KFC Malaysia mengumumkan hidangan KFC Double Down kembali lagi mulai 14 April ini.

Dengan konsep ‘semua daging, tanpa roti’, duo KFC Double Down yang menampilkan Zinger Double Down dan Cheezilla Double Down mendapat permintaan ramai kerana berjaya memberikan kepuasan buat penggemar daging ayam.

Orang ramai boleh merasai sendiri kelazatan Zinger Double Down yang dibuat dari kepingan ayam rangup, keju cheddar, mayonis dan sos keju Jalapeno istimewa serta diapit bersama filet Hot & Spicy Zinger.

Hidangan Cheezilla Double Down turut menjanjikan kepuasan yang sama apabila dihasilkan dengan kepingan keju mozarela yang digoreng sehingga perang keemasan selain memberikan kepuasan tarikan keju lengkap dengan tekstur gebu, lembut dan kenyal.

Nikmati keenakan kedua-dua Double Down ini di semua restoran KFC bersama seisi keluarga atau dapatkan dengan lebih selamat dan mudah melalui KFC Delivery, Self Collect atau Pandu Ambil sementara stok masih ada.

Untuk maklumat lanjut, layari www.kfc.com.my atau muat turun aplikasi KFC Malaysia.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah.

‘Dah Macam Filem Hollywood’- Iklan Minuman Indonesia Ini Curi Tumpuan Netizen

Warganet Terpegun Lihat Kereta Mini Tamiya Ini Bergerak ‘Sepantas Kilat’


Atasi Amerika Syarikat, China Berjaya Muncul Sebagai Negara Terkaya Dunia

Lama senarai negara terkaya dunia didominasi oleh Amerika Syarikat, siapa sangka China selaku negara Asia dengan jumlah penduduk tertinggi berjaya muncul sebagai negara terkaya dunia menerusi laporan terbaru.

Berdasarkan data yang dikongsikan oleh McKinsey & Co, kekayaan negara China telah meningkat sebanyak tiga kali ganda sejak dua dekad lalu daripada $156 trilion (~RM651.85 trilion) kepada $514 trilion (~RM2,147.75 trilion).

Selain itu, China turut menunjukkan peningkatan dari segi ekonomi selepas merekodkan nilai bersih sebanyak $120 trilion (~RM501.30 trilion) pada tahun 2020 berbanding $7 trilion (~RM29.24 trilion) pada tahun 2000.

Difahamkan kadar peningkatan pesat ekonomi China antara yang menjadi faktor utama negara ini berjaya menduduki tempat pertama dalam senarai negara terkaya dunia.

Selain itu, 10 negara lain yang berjaya tersenarai dalam senarai terkaya dunia terdiri daripada Jerman, Perancis, Britain, Jepun, Sweden, Mexico, Kanada dan Australia yang sekaligus menyumbang kepada 60% ekonomi dunia.

Tular pada minggu ini apabila Forest City, Johor tersenarai sebagai megaprojek paling tidak berguna di dunia menurut YouTube Top Luxury.

Forest City Johor Tersenarai Sebagai Megaprojek Paling ‘Tidak Berguna’ Di Dunia

‘Geng Kuda’ Tinggalkan Najis Di Drive-Thru McDonalds Raih Kecaman Netizen


Atasi Bill Gates, Elon Musk Kini Manusia Kedua Terkaya Dunia

Siapa sangka di saat dunia diserang pandemik sekaligus membuatkan orang ramai terkesan, Elon Musk selaku CEO kepada syarikat Tesla dan SpaceX berjaya mencipta sejarah apabila dinobatkan sebagai manusia kedua terkaya dunia mengatasi Bill Gates.

Kekayaan mendadak beliau berjaya diperoleh apabila dilaporkan saham Tesla di mana jumlah nilai kini mencecah $500 bilion (~RM2.044 trilion) sekaligus meningkatkan aset beliau sebagai individu yang memegang saham syarikat penuh futuristik ini.

Sebagai rekod, Elon Musk memulakan tahun ini pada tempat ke-35 dalam rekod manusia terkaya dunia. Perolehan sebanyak $100.3 bilion (~RM410.08 bilion) setakat artikel ini ditulis sekaligus melonjakkan kedudukan beliau di tempat kedua di belakang Jeff Bezos.

Kejayaan Elon Musk ini secara tidak langsung telah meletakkan Bill Gates di tempat ketiga di mana beliau cuma berada di tempat ketiga sebagai manusia terkaya dunia sebanyak dua kali dalam tempoh lapan tahun terakhir ini.

Difahamkan kekayaan Bill Gates bernilai $127.7 bilion dianggarkan jauh lebih tinggi sekiranya beliau tidak memulakan yayasan yang dinamakan Bill & Melinda Gates Foundation pada tahun 2006. Setakat ini, pasangan ini dilaporkan sudah mendermakan sebanyak $27 bilion kepada mereka yang memerlukan.

Sebuah lagi fakta yang mengejutkan, di sebalik melalui tahun yang sukar buat orang ramai, aset bagi senarai manusia terkaya dunia dilaporkan meningkat sebanyak 23% secara purata sekaligus menunjukkan golongan ini tidak terkesan dengan kehadiran pandemik yang menyerang dunia.

Pada minggu lalu, Elon Musk mencipta kontroversi dengan mengesahkan dirinya positif dan negatif COVID-19 pada hari yang sama.

Elon Musk Disahkan Positif Dan Negatif COVID-19 Pada Hari Yang Sama

Peroleh RM32.62 Bilion, Elon Musk Kini Merupakan Manusia Keempat Terkaya Dunia


12 Tip Bercuti Separa Mewah Selama 4 Hari Ke Beijing, China Dengan Bajet RM450

Perkataan ‘bajet’ sememangnya popular di kalangan rakyat Malaysia. Contohnya adalah nasi bajet, minuman bajet, hotel bajet, teksi bajet malahan itinerari bajet pun ada.

Kadang- kadang jikalau kita terlampau bajet membuatkan perjalanan kurang sempurna dan kita akan kekurangan sesuatu. Sebagai contoh, kerana terlampau bajet kita tidak menikmati makanan istimewa sesebuah negara dan kita sekadar mengambil gambar di beberapa tempat-tempat ikon tanpa melawati tempat tersebut. Rugi bukan!

Jadi di sini saya sediakan itinerari separa mewah dan tip-tip jika berkunjung ke Beijing untuk backpacker solo traveller.

Buat masa sekarang terdapat 3 syarikat penerbangan yang menawarkan perjalanan secara terus dari KLIA ke Beijing Capital IA iaitu Malaysia Airlines, AirAsiaX dan Air China.

Jika menggunakan Malaysia Airlines, penerbangan MH 360 akan tiba di Terminal 3 BCIA pada jam 1230 malam.

Perjalanan dari KLIA ke Beijing mengambil masa selama lebih kurang 6 jam.

Tiket pergi balik ke sana yang boleh dikatakan murah adalah lebih kurang RM600 (AAX) dan RM1100 (MH dan CA).

Untuk ke China, visa adalah diperlukan untuk warganegara Malaysia. Antara cara yang paling senang untuk membuat visa adalah dengan pergi sendiri ke tingkat 2, Plaza OSK, Jalan Ampang yang dibuka setiap Isnin hingga Jumaat pada jam 9 pagi hingga 3 petang.

Antara dokumen yang perlu dibawa adalah seperti passport, borang permohonan yang siap diisi, 2 keping gambar passport China ,tiket penerbangan dan juga tempahan hotel.

Jika anda mempunyai passport lama sila bawa bersama. Ini kerana kadang-kadang pihak kedutaan juga memerlukannya dan boled disiapkan dalam jangka masa selama 4 hari.

Makanan halal adalah senang di perolehi disana terutama di area Nui Jie. Persoalannya, adakah kita boleh menerima rasa makanan tersebut. Masakan mereka kurang pedas dan agak tawar.

Jadi, untuk lebih selamat bawalah makanan sendiri dari Malaysia sebagai contoh Maggi, serunding, sardine dan sebagainya.

Makanan di sana harganya adalah standard seperti nasi goreng yang berharga 18 Yuan, nasi dengan lauk 20 Yuan dan sebagainya.

Pakaian hendaklah selesa mengikut musim. Saya berkunjung kesana pada musim panas, pakaian yag sesuai adalah yang nipis dan tidak berlapis-lapis.

Diingatkan, supaya memakai kasut untuk keselesaan terutama ketika mendaki Great Wall.

Hostel disekitar Beijing adalah dalam lingkungan RM 50- RM 70 sekali. Boleh dikatakan agak murah.

Jika ingin menginap di hotel pula, julat harganya adalah dalam ligkungan RM150- RM250 untuk hotel bintang 2 dan 3.

Saya mencadangkan boleh tinggal di kawasan Hutong . Kawasan ini amat popular dan mudah untuk memperolehi makanan halal.

Pilihlah kawasan penginapan yang berdekatan dengan subway.

Di China matawang yang digunakan adalah Yuan atau RMB. Membuat penukaran di Malaysia adalah lebih murah jika dibandingkan dengan disana.

Saya cadangkan spot yang paling murah adalah di sekitar KL Sentral dan juga Mid Vallley.

Bawalah lebih sikit, mana tahu nak shopping berabis nanti.

Jalan disekitar Beijing mempunyai banyak lorong-lorong yang kecil, jadi google map amat berguna untuk mengelakkan dari tersesat.

Kebanyakkan warga Beijing kurang fasih berkomunikasi dalam Bahasa Inggeris. Jadi, untuk mengelakkan daripada bercakap seperti ayam dan itik, eloklah download kamus yang boleh translate ke Bahasa Mandarin. Percayalah, hidup anda akan lebih mudah dengannnya.

Pastikan anda juga membuat senarai perkataan penting yang sudah di translate ke Bahasa Mandarin.

Baca: Cara Ke Tembok Besar China Tanpa ‘Tour Guide’ Dan Di Lokasi Kurang Pelawat

Seperti yang kita sedia maklum, tandas di Beijing tidak mempunyai air. Botol kosong boleh digunakan untuk mengisi air sebelum ke tandas.

Kalau boleh elakkah dari menaiki beca, kerana ramai kena scam. Kalau nak naik sangat pastikan deal betul-betul sebelum menerima service tersebut. Banyak lagi Scam di Kota Beijing seperti scam mengurut, fotografi dah lain- lain.

Di Beijing, antara pengangkutan yang utama adalah bas dan Subway. Harga bas adalag tetap sebanyak CNY 2 untuk sekali perjalanan manakala Subway adalah CNY 3- 4.

Bagi sesiapa yang bergelar pelajar, pastikan anda membawa kad pelajar bersama. Ini adalah kerana bagi sesetengah tempeh diskaun akan diberikan jika anda menunjukkan kad pelajar. Pasti berbaloi sampai ada potongan sehingga 50 %.

Itenarari
 Hari 1
Sampai di BCIA pada jam 1 pagi, tidur di lapangan terbang.

Antara spot yang terbaik adalah di aras 1, aras perlepasan sangat penuh dengan warga China yang ingin pulang ke kampung.

Tiada surau disediakan ( surau hanya ada selepas immigration) , jadi pandai- pandai sendiri untuk sembahyang.

Jam 7 pagi bergerak ke City centre menaiki Airport Express berharga CNY 25 selama setengah jam.

Menyewa basikal untuk meneroka sekitar Hutong CNY 20

Makan tengahari di restoren makanan halal CNY 40

Check in hostel selama 3 hari sebanyak CNY 80 / hari

Kos
Pengangkutan ( Airport Express CNY 25, Subway CNY 9)= CNY 34
Tiket masuk Summer Palace = CNY 60
Makan = CNY 40
Sewa basikal = CNY 20
Hostel = CNY 240
JUMLAH = CNY 384

Cara kesini adalah samada menggunakan keretapi atau bas. Kalau menaiki Keretapi hendaklah mengambil Subway Xizhimen dan ke Beijing North Railway Station. Tiket keretapi sangat cepat habis dah option lain adalah menggunakan bas.

Saya menggunakan perkhidmatan bas kerana kehabisan tiket keretapi, naik Subway line 2 ke Jishuitan dan ke Stesyen Deshengmen naik bas bernombor 877. Perjalanan adalah selama 1 jam 30 minit.

Seharian di Great Wall. Pastikan anda membawa makanan yang cukup dan pakain yang sesuai.

Kos
Tiket masuk ke Great Wall = CNY 40
Subway = CNY 8
Makan = CNY 30
JUMLAH = CNY 78

Hari 3
Jingshan Park, Forbidden City, Temple of Heaven , Tiananmen Square, Monumen Pahlawan ( Naik Subway turun di Tiananmen Xi Station ( Line 1 dan 2)

Great Wall of People. ( Turun di Station Chongwenmen , Subway Line 2 dan 5)

Kos
Tiket masuk Temple of heaven = CNY 10
Tiket masuk Forbidden City = CNY 60
Subway = CNY 6
Makan = CNY 30
JUMLAH = CNY 106

Hari 4
Water Cube , Bird’s nest , Beijing National Stadium ( Turun di Station Olympic Forest Park, Subway line 8 ). Kalau nak view yang cantik, waktu yang sesuai adalah pada waktu malam.

Pasar Wongfuijing , boleh beli cenderahati disini .

Shopping di Xidan Comercial Centre ( Turun di Stesyen Xidan)

Masjid Nuijie ( Boleh naik Subway turun di dan keluar ke Exit A2 dan naik bas nombor 10 dah berhenti di Niu Jie Li Bai. Dekat masjid ini ada disediakan bilik mandi , jadi bolehlah membersihkan tubuh sebelum pulang ke Malaysia.

Flight pukul 130 pagi balik ke Kuala Lumpur

Kos
Subway = CNY 12
Makan = CNY 35
Airport Express = CNY 25
Bas = CNY 4
Shopping souvenirs = CNY 100
JUMLAH = CNY 176

Jumlah keseluruhan yang saya berbelanja untuk trip 4 hari 3 malam ke Beijing adalah sebanyak CNY 744 (RM 450).

Kos ini dapat dikurangkan jika mengurangkan kos shopping, makan dan juga entrance fee. Siapa kata tak boleh ke Beijing dengan hanya kurang dari RM 500.

Ayuh, pastikan anda memasukkan Beijing ke dalam kalendar pelancongan anda.

Baca lagi: 7 Tip Untuk Rujukan Sebelum Anda Travel Ke Kunming, China


Atasi Rasa Lapar Ketika Berdiet, Ini 11 Tip Untuk Anda. #3 Sangat Mudah Untuk Diamalkan

Anda mahu diet, tapi sentiasa tak tahan lapar? Kalau tengok orang lain pasti rasa nak makan juga? Mari kita lihat 11 tips untuk menghilangkan rasa lapar.

1. Perdaya minda anda dengan menggunakan pinggan kecil  Anda boleh perdaya minda anda dengan menyatakan anda sudah terlebih makan dengan menggunakan pinggan kecil. Minda separuh sedar akan menyatakan yang anda mengambambil makanan lebih daripada biasa. Penyelidik di Cornell University  memberitahu bahawa makan menggunakan pinggan kecil boleh mengurangkan selera makan serta mengurankan pengambilan kalori.

2. Amalkan memakan bubur  Menurut saintis di Louisiana University , jika anda mahu menghilangkan rasa lapar di waktu pagi, anda perlu mengambil bubur untuk sarapan pagi. Kajian mereka menunjukkan bahawa serat yang tinggi dan kandungan beta-glucan bubur merendahkan tahap kelaparan untuk tempoh yang lebih lama berbanding pilihan sarapan alternatif yang mengangungi kalori yang sama.

Penyelidik di University of Leeds mendapati bahawa manguyah gula-gula getah di antara waktu makan dapat membantu menghilangkan keinginan anda untuk memakan makanan ringan yang manis atau masin yang tidak sihat. Anda perlu pastikan ianya adalah jenis gula-gula getah tanpa gula, dan anda boleh mengunyah gula-gula getah tanpa rasa bersalahsambil mengurangkan tahap kelaparan anda.

4. Kuasa minda  Rahsia untuk melawan lapar boleh jadi semudah memperdaya minda anda untuk berfikir bahawa makanan yang anda ambil mengandungi lebih banyak kalori daripada yang sebenarnya. Seorang ahli psikologi di Columbia Business School mendapati bahawa apabila peserta kajian diberitahu bahawa makanan mereka terdapat dua kali ganda lebih banyak kalori daripada yang sebenarnya, tahap ghrelin (hormon yang memberitahu badan bahawa anda sedang lapar) adalah jauh lebih rendah daripada peserta yang diberitahu nilai sebenar kalori.

Penyelidik di Ohio State University menyatakan bahawa ramai yang mengambil makanan ringan yang tidak sihat apabila mempunyai masalah hubungan dengan pasangan masing-masing. Jadi, anda perlu mengatasi masalah anda dengan mengambil jalan yang lebih tenang untuk memastikan anda tidak berasa lapar.

6. Selalu gosok gigi  Tiada siapa pun yang ingin hilangkan bau harum mint selepas menggosok gigi. Jadi, cuba amalkan menggososk gigi dengan kerap dan hadamlah mint sepanjang hari. Anda akan secara tidak sedar menginginkan mulut anda sentiasa berbau segar dan ini akan menghindari anda daripada mencari snek.

Kalau anda sering berasa lapar dalam tempoh waktu pagi hingga ke tengah hari, cuba hilangkan fokus lapar anda dengan mencari satu tugasan atau projek baru yang mencabar dan boleh buatkan anda menghabiskan masa yang lama untuk selesaikannya. Fokus dan membuatkan minda anda berfikir akan menghalang isyarat lapar yang sedang dihantar dari otak ke badan, sekaligus menghalang anda daripada terasa ingin makan.

Umum sudah lama tahu bahawa senaman boleh membantu menundukkan nafsu lapar, tetapi penyelidikan yang diterbitkan dalam majalah Appetite telah mengkaji senaman apa yang paling efektif untuk menghilangkan rasa lapar. Mereka mendapati atlit yang membuat senaman menggunakan skipping rope mempunyai kadar hormon ghrelin yang paling rendah, teorinya disebabkan kekerapan badan membuat pergerakan secara menegak semasa membuat senaman ini.

Semasa di tempat kerja, pasti ada yang menyimpan makanan ringan di dalam almari meja pejabat atau di peti sejuk. Bila anda terasa lapar, badan anda cenderung mencari kepuasan segera dengan mengambil makanan manis. Jadi, kosongkan snek dari tempat yang mudah dicapai oleh anda. Gantikan ia dengan makanan yang lebih sihat seperti buah-buahan supaya anda dapat kekal dengan diet anda.

Pemanis fruktosa mampu memporak porandakan otak anda. Mengikut kajian yang diterbikan oleh Journal of the American Medical Association, mereka mendapati bahawa fruktosa tidak mengaktifkan sel-sel dalam otak yang memberitahu bahawa anda sudah kenyang dan ini akan menyebabkan anda mengambil makanan yang mengandungi kalori dengan jumlah yang banyak dan masih berasa lapar.

11. Badam = Snek Paling BAGUS  Buang snek yang tidak sihat dan simpan badam dalam beg anda. Badam bukan sahaja bertindak sebagai antioksida yang mengaktifkan vitamin E, bahkan mengikut penyelidikan European Journal of Clinical Nutrition membuktikan bahawa memakan badam di antara waktu makan akan mengurangkan rasa lapar ketika waktu makan dan menghindari terlebih makan


Wanita Ini Kongsi Dugaan Kahwin Awal Tapi Rezeki Tak Pernah Salah Alamat Buat Hamba-Nya Yang Sabar

Lepas kahwin, Amer minta aku tinggal dengan dia – aku 23 tahun 20 hari (Jun, 2014) – agak muda dan sangat mentah dalam ilmu rumah tangga. Dalam akaun bank ada RM20 yang tak boleh dikeluarkan lagi – limit akaun Bank Islam.

Masa tu seminggu nak final exam. Aku kahwin masa study week. Sepatutnya masa final exam, aku boleh je nak stay duduk dengan housemate aku dan lepas final exam terus balik kampung buat sementara waktu. Tunggu semua reda. Tunggu dia cari duit dulu untuk support semua.

Tapi dia nak aku tinggal bersama dengan dia. Lepas kahwin hari ini, lusanya balik KL (Kuala Lumpur) sebab aku dah nak exam dan terus ke rumah sewa angkut barang-barang aku.

Kami duduk dengan member-member dia buat sementara waktu – aku duduk medium room – bilik lama dia. Mereput dalam tu aku sorang-sorang. Nak keluar ke ruang tamu rasa segan yakmat (yang amat) – hampir 3 bulan.

Member-member dia nak keluar rumah sebab nak bagi peluang pada orang yang baru mendirikan rumah tangga – seronoklah aku sebab sewa lama still RM600 walaupun sepatutnya masa tu sewa rumah RM1200-RM1500. Apartment agak luas dan master room ada bilik air.

Owner nak jual rumah – dia dah jualkan pada orang lain.

Aku cakap biar aku menyewa bilik dengan member kat Bukit Angkasa, lagi pula kawan aku tengah cari partner. Dan biar dia stay dengan member-member dia balik. Menyusahkan dia je kena hantar ambil aku dari Damansara ke UM (Universiti Malaya). Tapi siapa yang nak lepaskan bini? Baru kahwin kot. Kalau dulu masa bercinta boleh datang dari Damansara ke Bukit Angkasa, kenapa kalau dah kahwin tak boleh buat? Kata dia.

Part cari rumah sewa – masuk 7e (7-11), masuk kawasan flat-flat. – kami tak pernah minta tolong orang untuk carikan rumah sebab aku tahu takkan ada siapa yang sudi membantu. Selagi ada kudrat dan tayar motor boleh bergerak – kami buat sendiri. Kadang-kala kita tak perlu tunjukkan betapa sengsaranya hidup kita, sebab nanti akan ada orang akan cakap:

Kau juga kena ingat, takde untungnya kalau kau meluahkan masalah kau pada orang ramai, 80% langsung tak nak ambil tahu, yang 20% lagi sedang bertepuk tangan sebab mereka memang mengharapkan kau merana.

Dapat rumah flat yang macam sekarang tapi blok lain. Owner nak rumah dia balik – anak sedara dia nak rumah, datang dari kampung nak kerja. Masalah ini jadi bila penyewa lama nak keluar rumah tapi owner tak mahu bagi deposit balik. So, penyewa lama cari penyewa baru untuk dapatkan deposit dari kami. Dan mereka gaduh lagi – kami jadi mangsa.

Aku menangis sorang diri dalam bilik air, aku buka air paip laju-laju. Aku basuh muka aku – keluar dari bilik air dan aku nampak dia termenung, aku peluk dia dari belakang dan aku cakap:

“jom g keluar masuk 7e, rasa rindu pulak”

Disinilah peranan seorang isteri untuk tenangkan hati suami dan bukannya menyesakkan lagi. Aku tak mahu nak salahkan penyewa lama, owner rumah dan sesiapa. Benda dah jadi. Ada sebab kenapa Allah bagi ujian pada kami.

Aku jenis manusia yang selalu cakap “benda kecik je”, “no hal”, “ok je”, “boleh je”, “aku tak kisah” – orang kata nak cari bini cari yang kuat agamanya – tapi salah satu yang lain adalah tidak mudah melatah, tidak cepat down dan sentiasa kuat.

Aku depan dia je nampak kuat, sebab aku tahu dia akan kuat bila aku kuat. Kalau aku lemah, dia dua kali ganda akan lemah. Kalau aku nak nangis bab kehidupan atau ujian, aku kena nangis sorok-sorok, nanti dia akan rasa bersalah sebab dia dah buat aku tak bahagia dan ikut susah sekali. Padahal aku tak pernah rasa susah bila hidup dengan dia, cuma kadang-kadang air mata yang keluar ni air mata untuk Allah – kecewa atau bahagia.

Aku tak pernah nak menyusahkan mak ayah kat kampung. Tak pernah call cakap aku ada masalah. Dah nak kahwin sangat kan, pandai-pandailah bawa diri. Jaga diri sendiri dan suami baik-baik. Tapi mak ayah aku tahu aku bukan jenis yang cepat putus asa – kalau tak macam mana aku boleh terlepas kahwin masa study dan tengah study week pula tu.

Masa tu aku selalu tarbiah sentap manja-manja mak ayah aku dengan dalil-dalil al-quran pasal keistimewaan kahwin muda. Kalau lelaki boleh guna dalil cakap boleh kahwin 4, kenapa aku tak boleh? #jangankecamsaya

Masuk 7E (7-11), masuk kawasan flat balik – member Amer dapat tahu kami sedang cari rumah dan alhamdulilah dapat – sampai sekarang Amer rasa terhutang budi dengan member dia dan boleh dikatakan dia selalu bawa balik pizza Domino untuk bagi anak bini member dia makan pizza. Aku rasa sekarang mereka pun dah muak makan pizza. Dah tak nak pandang dah kot. Hehe.

Angkut barang-barang guna motor. Pakai beg Kkea. Dalam masa 5 bulan 2 kali pindah rumah – memang penat.

First – beli kabinet TV. Tengok TV beralaskan toto. Kemudian beli karpet harga RM50 kat Jalan Tar (Tengku Abdul Rahman). Bila terasa sakit punggung – beli sofa. Beli bekas polisterin putih nak letak ayam, ikan sebab takde peti ais – kumpul duit baru dapat beli. Banyak benda kami beli sikit-sikit.

Tentukan tema rumah – nak macam cafe hipster – hitam putih, ada elemen kaca dan kayu pallet.

Nak beli barang Ikea tapi agak tak mampu – aku decide untuk kerja di Ikea sebab dapat diskaun 15%. Aku – kerja part time, study, pergi kelas, online bisnes dan buat personal shopper Ikea dalam satu masa – sampai aku pengsan 5 kali kat kaunter Ikea sebab kepenatan, dehydrated, tekanan darah rendah.

Boleh dikatakan 80% barangan Ikea dan barang hiasan aku beli guna duit aku sendiri. Aku biarkan dia uruskan apa yang patut seorang suami uruskan. Rumah, kereta, motor, segala jenis mak nenek bil. Amer tak bagi aku kerja dan buat bisnes online buat masa sekarang.

Maybe tercabar dengan kegigihan dan kekuatan diri yang ada pada perempuan Kelate (gurau je beb!). Yang tak mudah menyerah kalah. Yang terbiasa hidup susah. Yang berdikari – ibarat kalau takde lelaki dalam hidup pun still boleh hidup lagi. Ceh!

Nak cat rumah – terinspirasi bila tengok cat rumah kondominium depan kedai cat. Nak duk kondominium tak mampu, mampu tiru cat pun boleh. Kami pinjam tangga Domino – angkut tangga guna motor – aku yang galas kat bahu.

Sekarang, dia bagi aku rehat puas-puas dan mengganggur dan uruskan rumah tangga dulu. Dia cakap walaupun aku tak bekerja dia masih boleh tanggung aku dan keseluruhan semua sekali.

Disebabkan kami dah selalu diuji dengan pelbagai ujian dan dugaan hidup, Allah makin mennguji kesabaran kami bila kami sentiasa redha dan pasrah dengan ujiannya. Allah lambatkan rezeki anak pada kami, tapi kami tetap tidak lemah. Aku tahu ada sesuatu yang istimewa Allah nak bagikan pada aku. Cuma Allah minta, aku jangan sesekali mengalah. Akan tiba masanya nanti.

Rumah flat sempit yang di-deko yang di-upload dalam wall aku semalam adalah rumah yang disewa oleh suami seorang mat despatch, runner dan rider Domino Pizza dan isteri seorang pengganggur a.k.a graduan UM tetapi seorang isteri yang serba boleh dan serba guna. Hehe.

Sebab tu aku pernah update satu status dengan ayat “pelamin mewah atau rumah, mana pilihan korang?”

Aku tahu pelamin mewah tak semahal rumah, tapi aku sebagai orang yang dah pernah makan asam garam untuk cari tempat berteduh tahulah bagaimana susahnya hidup lepas kahwin. Tak seindah pelamin yang gah. Aku tak cakap pula kahwin ini tak best. Best. Tapi dalam masa yang sama yang best tu tetap ada dugaan yang ditimpakan agar hidup ini jadi lebih best selepas diuji.

Ada setengah orang lebih suka kalau lepas kahwin, isteri masuk rumah just cuci kaki je. Tapi aku lebih suka susah senang sama-sama macam ni – ada moment untuk dikenang. Dan baru ada rasa – appreciate each other dan bersyukur dengan apa yang ada.

Kalau kau nampak benda-benda yang best pasal rumah tangga (relationship goals misalnya) dalam Facebook, jangan sesekali tag atau mention pasangan seolah-olah kita minta mereka sediakan untuk kita, tunjuklah effort kita yang sanggup susah senang sama-sama.

Bacalah dengan mata hati, di sini banyak aku simpulkan tentang realiti rumah tangga (part cari rumah je) selain rumah besar, kereta mewah dan makanan best-best. Walaupun aku masih muda, tapi pengalaman hidup banyak mengajar aku dan degree is nothing.

Degree – kasta untuk membezakan siapa pandai, siapa bodoh. Tapi rezeki Allah – tak kira kau pandai atau bodoh asal kau rajin dan kuat berusaha – semua boleh rasa. Rezeki Allah itu luas. Seluas-luas rezeki Allah di dunia ini hanyalah 1 nikmat dari Allah saja, 99 nikmat yang lain semuanya ada di syurga nanti. Jadi, janganlah masing-masing dengki dan busuk hati dengan rezeki orang lain.

Rezeki is mean kemewahan, kesihatan, kesempurnaan, kecantikan, kepandaian, kezuriatan, kebahagiaan, ketenangan dan apa jenis ke-an lagi. Kau dengki dengan rezeki bersamaan 1 nikmat dunia padahal kau dah terlepas 99 nikmat kat syurga. (Tiba-tiba berceramah pula)

Berkahwinlah when you’re ready, not when you’re lonely.

Aku, Aten, bini Amer yang sangat sweet – 24 TAHUN 8 BULAN.

Baca: Wanita Ini Kongsi Tip Bagaimana Hias Rumah Flat Jadi Sebegini Cantik